
Despre Jakob Lorber 

Jakob Lorber s-a născut la data de 22 iulie 1800, pe malul stâng al râului Drau, într-o 
zonă vinicolă, în satul Kanischa, parohia Jahring, unde tatăl său, Michael Lorber, avea o 
fermă micuţă. 

Deloc întâmplător, Jakob Lorber a crescut într-un mediu rural şi destul de sărac. 
Părinţii săi erau însă deschişi faţă de artă şi de religie. El a moştenit de la tatăl său 
numeroasele talente muzicale şi a învăţat să cânte la vioară, la pian şi la orgă. 

Când a ajuns la liceul din Marburg, un orăşel pe malul râului Drau, Lorber îşi putea 
câştiga deja banii necesari pentru pregătire cântând ca organist la una din bisericile locale. A 
primit acreditarea ca profesor de liceu în anul 1829, la Graz, Austria, capitala provinciei 
Steierrnark. Cu toate acestea, la vremea respectivă nu a reuşit să-şi găsească un post. De 
aceea, el şi-a putut continua intensiv studiile muzicale, predând arta compoziţiei, vioara, 
lecţii de canto, şi dând din când în când câte un concert. 

In timpul acestor ani, Lorber şi-a urmat înclinaţia interioară şi s-a adâncit din ce în ce 
mai mult în studiul „Căii Interioare". Printre altele, a citit lucrările lui Justinus Kerner, Jung- 
Stilling, Swedenborg, Jakob Bohme şi Johann Tennhardt. Biblia a rămas tot timpul cartea lui 
de căpătâi şi sursa sa de inspiraţie până la sfârşitul vieţii. 

In pofida numeroaselor sale talente, trăia de pe azi pe mâine, până când i s-a oferit în 
cele din urmă un post ca dirijor la Opera din Trieste. Când era pe punctul de a accepta postul, 
lucru care i-ar fi permis să-şi consacre talentele lumii exterioare, a primit o altă misiune, 
aceea de „Scrib al Domnului". La data de 15 martie 1840, imediat după rugăciunea de 
dimineaţă, el a auzit cu claritate o Voce în regiunea inimii, care i-a poruncit: „Ridică-te, ia-ţi 
pana şi scrie!" 

Ascultător, a renunţat la pregătirile pentru călătorie, s-a aşezat şi a început să scrie 
ceea ce îi dicta misterioasa voce. Era introducerea la prima sa lucrare, Casa Domnului: „Şi 

astfel, bunul Dumnezeu se adresează tuturor; iar cele spuse aici sunt adevărate, autentice şi 
sigure. Oricine doreşte să vorbească cu Mine, trebuie să se îndrepte către Mine, iar Eu îi voi 
răspunde în inima lui. Dar numai cei Puri, cu inima plină de smerenie, vor auzi Vocea Mea. 
Iar Eu voi păşi braţ la braţ cu cei care Mă vor prefera lucrurilor lumeşti şi care Mă vor iubi la 
fel cum îşi iubeşte mireasa mirele. Acestea sunt adevăratele Fiinţe Umane, cele care Mă 
privesc la fel cum îşi priveşte un frate fratele, şi cum le-am privit Eu dintotdeauna, încă 
înainte ca ele să fi existat". 

începând din acea zi, a primei dictări din partea Domnului, imposibilul a devenit 
posibil şi a intrat în viaţa lui Jakob Lorber. 

In timpul celor 24 de ani care au urmat, el a continuat o activitate care nu putea fi 
înţeleasă de nimeni numai cu ajutorul intelectului şi al raţiunii. Scria aproape zilnic, ore 
întregi, fără întrerupere, fără să consulte vreo carte de referinţă şi fără să aibă cunoştinţe 
legate de ceea ce scria, căci cunoaşterea curgea din pana lui prin intermediul Cuvântului 
Interior. întreaga lui viaţă s-a împlinit în singurătate, ascultând de această Voce Interioară. 

Nu îl putem descrie pe Jakob Lorber, decât în superlative. Dacă l-am privi ca pe un 
scriitor, el i-ar depăşi prin opera lui pe toţi scriitorii, poeţii şi gânditorii din toate timpurile. 
Căci unde mai putem găsi o cunoaştere atât de completă, o interpretare de O asemenea 
profunzime, cunoştinţe mai exacte despre ştiinţele geografice, istorice, biologice şi naturale, 
descrierea unor fapte care s-au petrecut imediat după crearea cosmosului? Lucrările sale 
umplu 25 de volume, fiecare a câte 500 de pagini, ca să nu mai vorbim de cele mai mici, 
Dacă l-am privi ca pe un geniu al profeţiei el i-ar depăşit cu siguranţă pe toţi iniţiaţii pe care 
i-a cunoscut umanitatea, încă nu s-au născut cuvintele care l-ar putea descrie pe Jakob 
Lorber, iar dacă el a preferat să se autonumească „Scribul Domnului", putem pune acest 
lucru numai pe seama smereniei lui înnăscute. 

Jakob Lorber a murit la data de 24 august 1864. El a ştiut dinainte că va muri la 
această dată, căci îşi împlinise misiunea. Pe piatra sa de mormânt din Cimitirul St. Leonhard 
din Graz sunt scrise cuvintele lui Pavel: „Indiferent dacă trăim sau murim, noi îi aparţinem 
Domnului". 

Capitolul 1 

Originile muştei 

(8 martie 1842) 

Musca, acest animal micuţ şi atât de enervant pentru om şi pentru diferite alte animale 
de pe pământ, în special în acea perioadă a anului în care razele soarelui încep să încălzească 
planeta, nu este nici pe departe o creatură atât de nesemnificativă în ordinea lucrurilor sau de 
lipsită de sens cum ar putea părea la prima vedere. 

Ca să înţelegem mai bine această stare de lucruri, trebuie să începem prin a descrie 
starea naturală a acestui mic animal. 

Ar fi inutil să vă descriu forma unei muşte, căci sunt convins că aţi văzut destule la 
viaţa voastră, dar există o serie de aspecte interesante legate de crearea ei, care merită să fie 
observate cu luciditate şi atenţie. 

Care sunt aşadar originile muştei? 

Oamenii de ştiinţă cunosc foarte bine faptul că musca depune nişte ouă foarte micuţe, 
care aproape că nu pot fi văzute cu ochiul liber. Ele sunt atât de uşoare încât pot pluti prin aer 

la fel ca firele de praf. 

Unde îşi depune însă musca micuţele ei ouă, al căror număr este de multe ori de 
ordinul milioanelor, şi cum ies puii din acestea? Aţi văzut vreodată un pui de muscă? 
Musculiţele pe care le cunoaşteţi voi nu sunt pui de muscă, ci o specie mai mică de muşte. 

Este important să înţelegeţi un lucru: atunci când ajunge la maturitate, musca îşi 
depune ouăle oriunde se aşează, după care uită complet de ele, Milioane de asemenea ouă 
sunt duse de vânt în toate regiunile pământului, iar alte milioane ajung în apă. Practic, nu 
există nici un loc pe planeta voastră în care să nu ajungă aceste ouă. Nu există nimic suficient 
de sfânt pentru ca musca să nu se aşeze pe el sau să nu-1 adulmece, poate cu excepţia 
cărbunilor aprinşi sau a focului, singurele lucruri care nu pot fi pângărite de ouăle ei. 

Am văzut aşadar cum şi unde îşi depune musca ouăle. Vom înţelege îndată şi felul în 
care ies puii din acestea şi cum supravieţuiesc ei. 

Multe din aceste ouă micuţe, care rămân agăţate pe pereţii caselor voastre, sau şi mai 
bine, în staulele animalelor, în lemnele aflate în putrefacţie sau în orice alt mediu umed, se 
află într-o deplină siguranţă. în schimb, dintre ouăle duse de vânt, foarte puţine vor da naştere 
unor pui. In creaţia Mea, nimic nu se pierde însă, nici chiar aceste ouă, din care multe sunt 
inhalate de oameni şi de animale, fiind de ordinul milioanelor, pentru fiecare inspiraţie. Dar 
să nu ne referim deocamdată la cele care au o altă destinaţie şi să ne întoarcem „la ouăle 
noastre", adică la cele din care vor ieşi pui. 

Cum ies aceşti pui? 

Când soarele încălzeşte mai puternic pământul, aceste ouă micuţe încep să crească în 
dimensiuni, până când pot fi văzute cu ochiul liber (dar numai de către cei cu o privire 
suficient de ascuţită), ca nişte grăunţe de polen alb-cenuşii. Evident, ele pot fi descoperite 
numai în acele locuri în care au fost depuse de muscă. Acesta este momentul în care puii ies 
din ouă. Iată cum se petrece acest fenomen: 

Micuţele ouă se deschid (se sparg) la presiunea spiritelor trezite ale pre-animalelor 
din ordinea naturală asociate cu ele. Aceste spirite alcătuiesc un conglomerat viu, care ia 
forma unui viermişor. Timp de câteva zile, viermişorul se hrăneşte cu umezeala disponibilă 
în locul în care au fost depuse ouăle. Această perioadă nu este determinată cu precizie, dar 
depinde de calitatea şi de bogăţia hranei prezente. 

Până acum, procesul de reproducere al muştei s-a desfăşurat într-o manieră normală. 

Vă reamintesc însă întrebarea pe care v-am pus-o mai devreme: aţi văzut vreodată un 
pui de muscă? Miracolul apariţiei sale constă în faptul că ele apar brusc, fără ca cineva să ştie 
de unde şi cum au apărut. 

Cum se petrece acest miracol? 

Aţi auzit, probabil, vorba din bătrâni care spune că: „Muştele se nasc parţial din praf 
şi parţial din rămăşiţele muştelor moarte". 

Aparent, aşa se petrec lucrurile, dar în realitate ele stau cu-totul altfel. 

De îndată ce viermele atinge dimensiunea potrivită, aproximativ de mărimea unei 
virgule de la o maşină obişnuită de scris, el se deschide şi interiorul său iese la suprafaţă. 
Ceea ce era cândva pielea sa se transformă, se măreşte şi se întinde, devenind corpul propriu- 
zis al muştei, înzestrat cu toate organele interioare digestive necesare. Partea interioară a 
viermelui dă naştere părţilor exterioare, vizibile, ale muştei. De îndată ce intră în contact cu 
aerul exterior, procesul se transformare se petrece aproape instantaneu, fără să depăşească 5- 
7 secunde, timp în care musca atinge practic maturitatea. 

Aceasta este adevărata naştere a muştei, care apare ca un veritabil miracol unui 

observator! Acesta nu este însă singurul atribut miraculos al acestui animal. Ceea ce va urma 
vă va uimi într-o măsură şi mai mare, lăsându-vă cu gura căscată! Să continuăm aşadar cu 
descrierea muştei. 

Capitolul 2 

Picioarele muştei 

(11 martie 1842) 

Sunt convins că nu v-a scăpat atenţiei agilitatea extraordinară cu care se mişcă musca 
pe cele şase picioruşe ale sale, indiferent cât de bine şlefuită este suprafaţa pe care avansează, 
dacă aceasta este verticală sau orizontală. 

Cum este acest lucru posibil, având în vedere că picioarele acestui animal au o 
suprafaţă netedă, deşi se termină cu două gheare micuţe, ca un cleştişor? 

Acest lucru; pare într-adevăr miraculos, având în vedere că pe o suprafaţă verticală 
foarte bine şlefuită nici chiar o pană uşoară nu se poate agăţa, dacă nu este lipită! Cum este 
posibil ca musca să se plimbe cu atâta uşurinţă pe ea fără a dispune de un fel de lipici? 

Câţiva naturalişti foarte activi au descoperit, folosindu-se de nişte lupe foarte 
puternice, că muştele (la fel ca şi alte animale micuţe de felul lor) dispun între cele două 
gheare de la picioare de un mic dispozitiv în formă de clopot pe care îl folosesc ca pe o 
pompă de aer, creând o stare temporară de vid. Când musca pune piciorul pe suprafaţa unui 
ferestre, ea aspiră aerul în interiorul pompei; starea de vid astfel creată îi permite să-şi ţină 
ferm piciorul pe suprafaţa respectivă, din cauza greutăţii aerului exterior pompei. 

Cum ar putea funcţiona însă această pompă şi cât de rapid ar trebui ea manevrată 
pentru ca acest mecanism extrem de inteligent să satisfacă mersul extrem de rapid şi de 
zigzagat al muştei? ! 

In mod evident, acest lucru este practic imposibil, deşi musca dispune într-adevăr de 
aceste pompe micuţe! Dacă musca nu se mişcă în maniera descrisă de respectivii oameni de 
ştiinţă, cum reuşeşte ea? Vă voi răspunde Eu la această întrebare: 

Dacă aţi examinat vreodată cu cea mai mare atenţie o muscă, aţi remarcat probabil că 
întregul ei corp este acoperit cu nişte peri ţepoşi. Chiar şi aripile sunt integral acoperite cu un 
fel de pene micuţe, orientate către exterior, ca nişte raze de soare. 

Cum se foloseşte musca de aceşti peri şi de aceste pene? Veţi primi imediat şi 
răspunsul. 

Perii şi ţepii muştei nu sunt altceva decât nişte pompe electrice extrem de utile. 
Electricitatea absorbită de muscă este direcţională către polul ei negativ (cel care atrage), de 
unde este orientată către micuţele pompe dintre cele două gheare ale picioarelor sale (despre 
care am vorbit deja mai sus). Fiind vorba de sarcini electrice negative, acestea îşi caută cu 
disperare contrapărţile lor pozitive. 

Acesta este răspunsul la întrebarea precedentă. 

Unii dintre voi se vor grăbi să spună: „Bine, dar acest proces se petrece în mod 
natural; Cum ar putea fi vorba atunci de un miracol?" Singurul răspuns pe care vi-1 pot da 
este acesta: cu cât un proces vi se pare mai natural, cu atât mai miraculos devine el, căci nu 
este vorba de ceva tranzitoriu şi efemer, ci de un aspect constant şi permanent al naturii Mele, 
care apare întotdeauna ca un miracol benefic celui care îl observă cu bună credinţă în numele 
Meu! Este suficient să reflectaţi profund câteva clipe ca să răspundeţi la întrebarea: ce este 

mai miraculos, traversarea Mării Roşii de către Izraeliţii conduşi de Moise sau existenţa unui 
pom fructifer, care continuă să dea aceleaşi roade ca şi pe vremea lui Adam, ori musca 
noastră, care este identică astăzi cu strămoşii ei care au trăit cu milioane de ani înaintea lui 
Adam?! Judecaţi singuri care miracol este mai important! 

Dacă Eu însumi numesc musca un mare miracol, din cauza felului neobişnuit în care 
apare, dar şi a capacităţii sale de supravieţuire ieşite din comun şi a utilităţii tuturor părţilor 
sale componente, este evident că ea trebuie să aibă un scop cu totul aparte în cadrul ordinii 
naturale; Dacă o veţi privi, la fel ca Mine, ca pe o fiinţă cu totul minunată şi miraculoasă, vă 
veţi minuna cu siguranţă inclusiv de mersul ei pe o suprafaţă verticală şlefuită - lucru pe care 
oricine îl poate observa zilnic, considerându-1 un miracol mai mare decât prăbuşirea zidurilor 
Ierihonului atunci când Iosua a sunat din trompetă. 

Mersul muştei pe o suprafaţă verticală şlefuită se petrece zilnic, de nenumărate ori, 
prin faţa ochilor voştri, în timp ce zidurile Ierihonului s-au prăbuşit o singură dată şi de pe 
urma lor nu a mai rămas nici o urmă, cu excepţia celor câteva rânduri din Biblie care 
amintesc de acest eveniment antic. De aceea, dacă cineva doreşte să beneficieze de pe urma 
prăbuşirii miraculoase a zidurilor Ierihonului, el ar trebui să dispună de o credinţă extrem de 
puternică, în schimb, într-o zi frumoasă de vară el are la dispoziţie mai mult de o mie de 
miracole la prima mână, care îi strigă agasant: „Priveşte, omule mândru şi orgolios, de câte 
miracole sublime te-a înconjurat Creatorul Preasfânt! învaţă din ele şi realizează cât de 
apropiat de tine este Domnul Vieţii!" 

Judecaţi singuri care din cele două miracole este mai mare şi mai apropiat de voi! Eu 
cred că pentru o inimă plină de iubire şi de înţelegere, o muscă ce îţi bâzâie la ureche, 
scârţâitul unui greier, ciripitul unei păsărele sau o violetă delicată reprezintă un imn de slavă 
la fel de înălţător la adresa Mea ca şi întreaga înţelepciune şi maiestuozitate a lui Solomon! 

înţelepciunea lui Solomon este foarte profundă şi le poate induce o stare de graţie 
celor care rezonează cu ea, dar cântecul vietăţilor şi liniştea naturii ascund semnificaţii mult 
mai adânci decât întreaga înţelepciune a fiului lui David! 

Prin zborul său rapid şi sublim, musca vă vorbeşte despre puterea sfântă care îi animă 
aripile uşoare, care se mişcă cu o viteză incredibilă, purtând animalul inconştient, dar fericit, 
în toate direcţiile în care doreşte acesta, în sus şi în jos, la stânga şi la dreapta, ca şi cum v-ar 
vorbi: „Dacă Tatăl preasfânt săvârşeşte asemenea miracole cu mine, un animal atât de 
dispreţuit, ce poate face El cu voi, copiii Lui?" 

Oare nu transcende această înţelepciune orice înţelepciune umană, şi nu este acest 
miracol mai presus de orice miracol acceptat de voi? 

Dar adevăratul miracol vă va fi revelat în finalul acestei comunicări. Deocamdată, ne 
vom limita la aceste informaţii pentru astăzi! 

Capitolul 3 

Musca - un factor de echilibrare a electricităţii aerului 

(15 martie 1842) 

Am învăţat deja o serie de lucruri absolut minunate legate de muscă, dar unul dintre 
cele mai incredibile miracole se referă la scopul ei şi la maniera în care îl împlineşte ea. 

Care poate fi acest scop? Este oare un scop simplu, şi dacă da, cât de simplu? Sau ar 
putea fi el un scop multiplu? 

In întreaga creaţie nu există nimic care să aibă mai mult de două polarităţi: una 
pozitivă şi alta negativă. De aceea, nu există decât perechi de opuşi, precum sus şi jos, 
exterior şi interior, material şi spiritual, bine şi rău, adevăr şi minciună. 

Astfel, dacă discutăm despre motivul creaţiei unei anumite entităţi, acesta nu se poate 
încadra decât între aceste două limite. Să vedem aşadar care este scopul pentru care a fost 
creată musca. 

Vom începe prin a ne referi la scopul său exterior. 

Ştiţi cu toţii cât de rar poate fi văzută o muscă iarna, şi cât de dese sunt apariţiile lor 
vara, când aerul este practic împânzit de aceste creaturi. 

Am vorbit mai devreme de unul din miracolele referitoare la muscă, atunci când ne- 
am referit la numeroşii peri şi ţepi de pe corpul ei. Am explicat atunci maniera aproape 
miraculoasă în care merge ea pe suprafeţele verticale şlefuite. Aceasta nu este însă singura 
destinaţie a perilor. Mai rămâne să explicăm de asemenea de ce sunt înzestrate aceste 
animale micuţe cu o pereche de aripi. 

Este important să înţelegeţi că prin aspiraţia electricităţii din aer, greutatea muştelor 
scade atât de mult încât ele pot fi purtate prin aer cu cea mai mare uşurinţă de aripile lor, în 
orice direcţie doresc! 

De ce se întâmplă însă acest lucru, şi de ce devin muştele atât de agitate, zburând în 
toate direcţiile, atunci când aerul se încălzeşte? Ascultaţi cu atenţie răspunsul Meu şi veţi 
afla! 

Vedeţi voi, toate aceste milioane de muşte au scopul de a consuma focul electric 
generat de soare şi aflat în exces, diminuându-i efectele, astfel încât să nu conducă la o 
suprasarcină, punând în pericol existenţa întregului pământ. Trebuie să ştiţi că acest fluid 
electric reprezintă o formă de foc extrem de puternic — în polaritatea sa pozitivă. Atâta 
vreme cât electricitatea negativă a planetei echilibrează această forţă pozitivă dezvoltată de 
razele soarelui, aceasta din urmă este ţinută sub control şi nu devine explozivă, în schimb, 
dacă electricitatea pozitivă depăşeşte polaritatea negativă cu numai o miime, explozia va fi 
inevitabilă. Cum poate fi evitată această catastrofă? 

Să revenim la micuţele noastre animale, la zborul lor zigzagat, în toate direcţiile. Prin 
acest zbor rapid, aripile muştelor aspiră excesul de electricitate pozitivă, inversându-i 
polaritatea. Altfel spus, muştele inspiră electricitate pozitivă şi expiră electricitate negativă, la 
fel cum omul inspiră oxigenul amestecat cu ceilalţi compuşi ai aerului, îl păstrează în 
plămâni (folosindu-1 apoi la hrănirea sângelui) şi expiră numai dioxidul de carbon şi celelalte 
gaze. 

Mă veţi întreba probabil: „Oare chiar sunt capabile aceste animale micuţe de acest 
lucru?" 

Iar Eu vă răspund: „O, da, dragii Mei! O singură muscă neutralizează într-o singură zi 
de vară atâta electricitate pozitivă, încât dacă aceasta ar fi colectată într-un container, s-ar 
aduna o sarcină suficient de mare pentru a spulbera un munte de zece ori mai mare decât 
muntele Schlosşberg într-o fracţiune de secundă. La fel se petrec lucrurile şi cu aerul inspirat 
şi expirat de voi. Oxigenul reţinut astfel în plămânii voştri într-o singură zi ar fi suficient 
pentru a distruge - dacă ar fi aprins - întreaga Europă, schimbându-i complet forma geofizică, 
astfel încât nimeni nu ar mai recunoaşte ce a fost înainte. 

Ştiu că toate aceste informaţii vi se par fantastice la ora actuală. De aceea, doresc să 
vă atrag atenţia asupra cauzei insignifiante care a generat imensul cutremur care s-a simţit 
recent în întreaga voastră emisferă. Vedeţi voi, acesta a fost provocat de câteva mii de metri 

cubi de aer ţinut captiv în interiorul pământului şi care s-a autoaprins din cauza presiunii 
exterioare la care a fost supus. 

Să presupunem că în patru respiraţii, o persoană consumă 0,33 metri cubi de aer. 
Gândiţi-vă la numărul de inspiraţii pe care le execută omul de-a lungul unei zile, şi veţi 
rămâne uimiţi de cantitatea de aer pe care o consumă el în decursul unei zile (24 de ore). 
Dacă ne referim la exemplul de dinainte, nu este de mirare că această cantitate de aer 
(consumată de un singur om în 24 de ore) ar fi suficientă pentru a distruge întreaga Europă. 

Prin comparaţie, nu trebuie să vă surprindă nici afirmaţia Mea anterioară referitoare la 
cantitatea de electricitate pe care o poate neutraliza o muscă într-o zi. Iar dacă o singură 
muscă poate face acest lucru, gândiţi-vă la ce pot face milioane şi milioane de muşte! 

Ei, dragii Mei copilaşi, ce mai spuneţi acum? Oare nu este un miracol faptul că Eu 
reuşesc să protejez lumea voastră de la distrugerea totală prin intermediul unui slujitor atât de 
mărunt şi de insignifiant? 

Dar acesta nu reprezintă decât scopul secundar pentru care a fost creat acest micuţ 
animal Adevărata sa semnificaţie, şi implicit miracolul cel mare, abia urmează să vă fie 
descrise. Dar, deocamdată aveţi răbdare, căci vom ajunge şi acolo! 

Capitolul 4 

Musca - un păzitor al vieţii omului 

(16 martie 1842) 

Am aflat care este unul din scopurile pentru care a fost creată musca, privită ca pol 
negativ; Acesta nu este însă singurul scop al acestui micuţ animal. Mai există o serie de 
scopuri secundare, care i-au fost atribuite la fel cum gospodarul le atribuie slujitorilor săi 
diferite sarcini, unele mai importante, iar altele mai puţin importante, dar le completează pe 
primele, astfel încât timpul slujitorului să fie în permanenţă ocupat. De aceea, înainte să 
trecem la analizarea principalelor sarcini atribuite muştei, să vedem mai întâi care sunt 
sarcinile sale secundare. 

După cum ştiţi, micuţii Mei, perioadele călduroase de vară sunt destul de supărătoare, 
când camera în care vă aflaţi se umple de muşte, care devin uneori extrem de obraznice. Cu 
toate acestea, nu ar trebui să le alungaţi, căci tocmai în aceste zile îndeplinesc ele una din 
acele sarcini secundare, extrem de importantă pentru voi, dar şi pentru animalele domestice. 
Doriţi să aflaţi care este această sarcină? Puţină răbdare! 

Mai întâi vom da anumite explicaţii absolut necesare, şi apoi veţi primi şi răspunsul. 

Trebuie să înţelegeţi, micuţii Mei copii, că în asemenea zile călduroase de vară, 
îndeosebi atunci când barometrul arată valori foarte scăzute, se nasc miliarde şi miliarde de 
minuscule animale atomice din stratul inferior de eter al atmosferei terestre, care face ca 
aerul să pară de un albastru intens, atât de intens încât este aproape imposibil să vedeţi 
teritoriile aflate la numai câteva ore distanţă de mers. 

La o simplă inspiraţie a voastră, mai multe trilioane de asemenea animale minuscule 
au şansa să pătrundă în plămânii voştri. Deşi sunt atât de mici încât nu le-aţi putea observa 
nici dacă s-ar aduna mai multe miliarde la un loc, ele joacă totuşi un rol destul de 
semnificativ, putând fi chiar periculoase pentru organismul uman, căruia îi pot răpi chiar 
viaţa. (Este evidentă referirea la ceea ce numim astăzi microorganisme, viruşi, bacterii, etc). 
Natura periculoasă a acestor animale minuscule pentru viaţa umană este destul de 

asemănătoare cu puterea acelei substanţe pe care voi o numiţi acid prusie. 

Ce au însă de-a face aceste animale minuscule cu musca noastră? Ei bine, tocmai 
aceasta este una din sarcinile secundare atribuite muştei, despre care vorbeam mai devreme. 

Acea parte a creaturilor atomice absorbită prin respiraţie nu este cea mai periculoasă 
pentru organismul uman, deoarece în asemenea zile, din cauza condiţiilor atmosferice, 
sângele este mai slab oxigenat ca de obicei, neutralizând respectivele microorganisme. Mult 
mai periculoase sunt însă cele care se fixează în exterior, pe pielea omului, şi îndeosebi în 
acele locuri în care porii pielii sunt foarte deschişi. 

Când aceste microorganisme pătrund prin pori, ele capătă o polaritate pozitivă, spre 
deosebire de cele inhalate prin respiraţie. Atâta vreme cât polaritatea exterioară se află în 
echilibru cu cea interioară, aşa cum se întâmplă în cazul zilelor cu o temperatură moderată, 
nu există nici un pericol pentru viaţa omului, dar dacă polaritatea exterioară o depăşeşte pe 
cea interioară chiar şi numai cu o miime, viaţa omului devine cu adevărat pusă în pericol, 
căci în interiorul lui se poate dezvolta o polaritate inversată, lucru echivalent cu o înţepătură 
cu un ac înmuiat în acid prusie. 

Dacă polaritatea exterioară, pozitivă, ar depăşi-o brusc pe cea interioară, negativă, cu 
o sutime, s-ar putea produce o descărcare electrică vizibilă, care i-ar putea transforma omului 
în numai câteva clipe trupul într-un morman de cenuşă fumegândă. 

In primul caz, pe trupul omului apar anumite răni. Cea de-a doua situaţie este 
cunoscută sub numele de combustie spontană şi se petrece destul de rar. Ea este însă complet 
necunoscută în ţările aflate la latitudini mai sudice. 

Acum că am aflat aceste explicaţii, să ne întoarcem la micii noştri păzitori ai 
căminelor umane şi să vedem care este rolul lor. 

Vedeţi voi, musca este înzestrată cu o pereche de ochi, atât de mari încât par de-a 
dreptul disproporţionaţi prin comparaţie cu trupul ei. Pe scurt, ochii săi reprezintă circa o 
şeptime din trupul muştei! Fiecare dintre aceşti ochi nu reprezintă un simplu ochi, fiind 
alcătuit din mai mult de o mie de ochi mai mici, aliniaţi la fel de ordonat ca şi celulele unui 
fagure de miere şi orientaţi către un anumit punct focal, împreună, ei îi servesc muştei ca un 
fel de microscop uluitor de puternic, cu ajutorul căruia ea poate vedea toate aceste minuscule 
creaturi atomice. 

Mai mult, stomacul muştei este astfel aranjat încât să accepte aceste microorganisme 
drept principală sursă de hrană. Când o muscă observă o mare cantitate de asemenea 
microorganisme pe pielea unei persoane, ea zboară către sursa sa de hrană şi nu se lasă 
alungată cu uşurinţă până când nu îşi termină masa. 

In afara ochilor, acest animal este de asemenea înzestrat cu o pereche de senzori 
(antene) micuţi, care îi servesc drept nas. în timp ce vederea muştei nu depăşeşte o distanţă 
destul de scurtă, senzorii o ajută să zboare la distanţe foarte lungi. Vă spun, există muşte care 
pot simţi cu ajutorul acestor senzori o hrană gustoasă aflată la kilometri distanţă. 

Ei, dragii Mei copilaşi, ce spuneţi de acest miracol, pe care tocmai vi l-am descris, şi 
care nu reprezintă decât unul din scopurile secundare pentru care am creat acest animal? 

Nu este un serviciu minunat pe care vi-1 aduce el? Ba da, şi luaţi aminte la ce vă voi 
spune acum: dacă în asemenea zile călduroase de vară nu veţi mai vedea în jurul vostru 
aceste creaturi, puteţi fi siguri că pedeapsa Mea este foarte aproape de voi! 

Mai există însă şi alte scopuri, la fel de benefice, pentru care au fost create aceste 
micuţe creaturi. 

Dacă ar fi să vi le enumăr pe toate, ar trebui să continui această dictare ani la rând. 

Dar Eu vă spun: tot ce există în creaţia Mea, inclusiv musca, nu are o singură menire, ci mii 
de asemenea scopuri benefice. 

Pentru a nu ne întinde însă prea mult, aş dori să mai fac două referiri la scopurile 
secundare ale muştei, înainte de a trece la polaritatea sa pozitivă. Deocamdată ajunge însă 
pentru astăzi. 

Capitolul 5 

Musca - un purificator al aerului 

(17 martie 1842) 

Sunt convins că aţi experimentat cu toţii, în zilele fierbinţi de vară, îndeosebi în serile 
extrem de umede, o stare de oboseală în care somnul încearcă să pună stăpânire pe voi. O 
persoană tânără se poate lupta cu această stare prin exerciţii fizice sau prin alte activităţi care 
îi trezesc entuziasmul, dar un om bătrân, ale cărui membre au trecut prin multe încercări şi au 
devenit rigide şi dureroase, nu i se poate opune. 

In asemenea zile există o lipsă a substanţei vitale de care are nevoie organismul 
uman, motiv pentru care apare somnolenţa de care vorbeam mai sus, iar bătrânii nu reuşesc 
să rămână treji. Ca să înţelegeţi mai bine efectele negative ale acestui somn este necesar să 
analizăm mai întâi care este rolul somnului natural al omului. 

De ce se duc la culcare oamenii noaptea, şi nu ziua? Cauza este cât se poate de 
naturală, dar întrucât oamenii nu au ajuns încă la recunoaşterea influenţei sferei naturale, 
cauza somnului continuă să le fie necunoscută. 

Trebuie să înţelegeţi că atunci când razele soarelui - această contraparte pozitivă a 
vieţii naturale - nu mai luminează una sau alta din emisferele pământului, polaritatea acestuia 
se) schimbă, devenind negativă imediat după apusul soarelui. 

Polaritatea negativă a vieţii corespunde celei a pământului. Ea se opune activităţii 
vieţii naturale, consumând o cantitate din ce în ce mai mare de electricitate pozitivă din 
rezervele organismului uman. In acest fel, omul îşi pierde treptat interesul pentru activitatea 
exterioară. Primele părţi ale organismului său care îşi pierd puterea sunt pleoapele, care nu 
mai reuşesc să stea drepte, având tendinţa să se închidă. Foarte curând, şi celelalte părţi ale 
corpului intră în această stare de slăbiciune, care conduce în mod natural la starea de somn 
din timpul nopţii. 

In ce fel diferă însă acest somn nocturn natural de cel din timpul zilei? Este important 
să înţelegeţi acest lucru. 

Somnul diurn reprezintă exact opusul celui nocturn natural, nefiind provocat de o 
scădere a electricităţii pozitive din organismul omului, ci de o suprasaturare a ei. Un corp mai 
puţin activ nu mai este capabil să neutralizeze respectiva energie pozitivă în exces cu ajutorul 
electricităţii negative. 

Atunci când polaritatea pozitivă începe să o depăşească pe cea negativă, aceasta din 
urmă descreşte în mod proporţional. Consecinţele acestui proces nu sunt greu de înţeles. 

Dacă doi oameni cu o putere inegală se luptă între ei, cel slab devine curând din ce în 
ce mai slab, iar această reducere a forţei sale o amplifică în mod natural pe cea a celui mai 
puternic (prin comparaţie). Când cel slab este complet învins, forţa celui puternic se termină 
însă şi ea, căci nu mai există nimic care să-i opună rezistenţă. Orice putere devine egală cu 
zero dacă nu există nici o rezistenţă care să i se opună, care să o susţină sau care să o 

utilizeze. Vedeţi, dragii Mei, la fel se petrec lucrurile şi în cazul oamenilor care se lasă 
copleşiţi de somn IN TIMPUL ZILEI, dar mai ales - reţineţi ce vă spun - în timpul serilor 
umede de vară, saturate cu electricitate. Ce are însă musca de-a face cu tot acest mecanism?! 

Vă voi revela în continuare o altă utilitate ieşită din comun, deşi secundară, a acestui 
micuţ animal, una din cele două pe care vi le-am promis în capitolul anterior. 

In asemenea momente, muştele bâzâie şi circulă pe trupul celui adormit, sâcâindu-1 cu 
picioruşele şi cu ţepii lor, prin care absorb însă excesul de electricitate pozitivă, astfel încât 
acesta să nu suprime complet electricitatea negativă a omului, lucru care poate culmina la 
limită cu însăşi moartea acestuia! 

Dacă nu ar exista aceşti regulatori insignifianţi ai substanţei naturale a vieţii, care 
contribuie decisiv la menţinerea echilibrului atmosferic, organismul adormit în asemenea 
momente, în care electricitatea pozitivă o depăşeşte net pe cea negativă, şi-ar pierde foarte 
rapid viaţa (vezi paragrafele 4-8 precedente, în care este explicat mecanismul prin care se 
întâmplă acest proces). 

Persoana adormită alungă cât poate aceste creaturi sâcâitoare, dar acest lucru nu 
înseamnă nimic, căci atâta vreme cât le mai poate încă alunga, înseamnă că îşi activează 
substanţa vitală, astfel încât nu mai există nici un pericol pentru viaţa sa, De îndată ce somnul 
o paralizează complet, enervantele creaturi se pun din nou pe ea, veghind ca nimic rău să nu i 
se întâmple în timpul somnului. Pe măsură ce electricitatea negativă se reechilibrează din 
nou, de multe ori numai cu ajutorul acestor insecte, omul se trezeşte şi alungă iarăşi micuţii 
salvatori care l-au ajutat să rămână în viaţă. Acest lucru nu mai constituie însă nici o 
problemă, căci, de vreme ce s-a trezit, viaţa sa nu se mai află în pericol. 

Ce spuneţi, dragii Mei copii, de această sarcină secundară a micuţului animal? 
Trebuie să recunoaşteţi că lucrurile au fost aranjate cu multă înţelepciune de Mine, Creatorul 
vieţii, la care aş mai putea adăuga că numai atunci când veţi avea o privire de ansamblu, cu 
adevărat spirituală, asupra rolului acestui animal, vă veţi putea minuna cu adevărat, spunând: 
„Mare şi bun eşti Tu, Tată, de vreme ce ai înzestrat această creatură, aparent atât de 
insignifiantă, cu puteri atât de minunate, care servesc unor scopuri atât de înţelepte! Cine te- 
ar putea slăvi cu adevărat pentru existenţa unei singure muşte?! Ce cuvinte, gânduri şi 
sentimente am putea găsi noi pentru a ne manifesta recunoştinţa şi aprecierea în faţa 
maiestuozităţii, iubirii şi înţelepciunii Tale, manifestate într-una singură dintre creaturile Tale 
perfecte?" 

Da, dragii Mei copilaşi, vă asigur că la nivelul unui soare există lucruri infinit mai 
sublime decât la nivelul unei muşte, dar cine doreşte să Mă recunoască trebuie să treacă mai 
întâi de clasele primare ale şcolii, recunoscându-1 deja acolo pe iubitul său Părinte! După ce 
şi-a luat astfel toate examenele, el va putea trece în clasele superioare, bucurându-se peste 
măsură atunci când îl va putea recunoaşte şi acolo pe acelaşi Părinte drag, care conduce 
personal marile corpuri cereşti pe traseele lor eliptice, scriind legile Iubirii eterne pe care 
trebuie să le urmeze cele mai puternice şi mai desăvârşite dintre spiritele Sale. 

Vedeţi voi, dragii Mei, va veni vremea când veţi cunoaşte toate aceste lucruri, dar 
până atunci, să ne întoarcem la activităţile mai puţin importante din creaţia Mea, despre care 
oricum nu aveţi nici o idee. Altfel spus, să revenim „la muştele noastre", analizând un alt 
scop secundar căruia îi servesc aceste creaturi. 

Musca - chimist şi distribuitor de electricitate 

(18 martie 1842) 

Aţi observat cu toţii deseori că muştele se aşează cu cea mai mare plăcere pe tot ce 
este de mâncat, devenind oaspeţi neinvitaţi la orice masă, aşezându-se în număr mare şi cu 
cea mai mare voracitate pe alimente. Aţi observat de asemenea că aceşti oaspeţi sunt încă şi 
mai numeroşi în zilele excesiv de înăbuşitoare, când mesele sunt servite în camere cu tavanul 
jos şi cu miros de mucegai. 

Mulţi oameni îşi pun întrebarea firească: „Cum putem ridica în slăvi acest micuţ 
parazit care ne infestează mâncarea, ce devine astfel insuportabilă?" 

Dar Eu vă spun: numai cei orbi gândesc astfel, grăbindu-se să judece fără să 
cunoască! Dacă aţi înţelege marile servicii pe care vi le aduc muştele, lăsându-se chiar timp 
de numai două secunde asupra lingurii pe care o duceţi la gură, i-aţi face statuie din aur! 

Ca să înţelegeţi mai bine, trebuie să încep prin a vă spune că în zilele înăbuşitoare, cu 
miros de mucegai, majoritatea alimentelor au proprietatea de a atrage, din cauza conţinutului 
lor bogat în zaharuri, tot nitrogenul din aer. Dacă sunt lăsate, chiar şi pentru scurt timp, în 
aerul liber, care în asemenea momente este viciat, acesta îşi face foarte rapid simţită prezenţa. 
Mai întâi, mâncarea se acreşte rapid, devine cleioasă, îşi schimbă culoarea, şi dacă este 
lichidă, capătă o nuanţă albăstruie pe margini. Şi toate acestea, numai din cauza aerului 
viciat! 

Care este însă rolul muştei? Ei bine, aşa cum am învăţat deja, aceasta este un veritabil 
dispozitiv electric zburător, dar este simultan şi o fiinţă flămândă care tânjeşte după tot ce 
aparţine sferei sale naturale. 

Aerul viciat este preponderent alcătuit din electricitate negativă, care respinge într-o 
asemenea măsură contrapartea sa pozitivă încât în cameră (sau mai bine zis, în hrana 
consumată de om) nu mai rămâne adeseori nici o scânteie de polaritate pozitivă. 

Unii se vor întreba probabil: daca în cameră nu există nici un element conductor de 
electricitate, cum poate afecta această situaţie sănătatea omului? Această întrebare este lipsită 
însă de substanţă, căci dacă aerul viciat ocupă întreaga cameră, elasticitatea sa este suficient 
de mare pentru a putea intra direct în plămânii voştri, odată cu flecare inspiraţie. Dacă aerul 
îşi pierde elasticitatea, el se depune sub forma unui precipitat mucegăit chiar pe mâncarea pe 
care o ingeraţi. Aici intervine rolul muştelor, care se aşează cu cea mai mare plăcere pe 
mâncarea astfel alterată, permiţând astfel transferul de electricitate pozitivă (cu care ele sunt 
încărcate în exces) asupra alimentului pe care vă pregătiţi să-1 duceţi la gură. 

Care este rezultatul acestei acţiuni? Exact ceea ce vă spuneam: aerul viciat este rapid 
neutralizat, precipitatul se dizolvă (ridicându-se din nou în atmosferă), iar hrana îşi recapătă 
sănătatea, devenind bună de mâncat Dacă aceşti chimişti micuţi şi sâcâitori ar lipsi din 
cameră în asemenea zile sufocante (îndeosebi din camerele cu tavanul jos şi cu miros de 
mucegai), oamenii nu ar supravieţui multă vreme unei simple mese. 

Ei, ce ziceţi de această a doua sarcină secundară atribuită muştei? Nu este ea ceva 
minunat, cu atât mai mult cu cât este la fel de eficientă astăzi cum era în Antichitate? 

Unii dintre voi probabil că se gândesc: „Parcă e prea din cale afară! Oare să aibă 
musca o sferă de acţiune atât de largă?" 

Dar Eu vă spun: sfera de activitate a acestei creaturi insignifiante este infinit mai mare 
decât ceea ce aţi aflat până acum, fiind aproape nesfârşită prin comparaţie cu gândirea 
voastră limitată. Dacă ar fi să vă explic tot ce ştiu în legătură cu acest animal, o sută de mii de 

scribi care ar lucra fără încetare, zi şi noapte, după dictarea Mea, nu ar termina într-un milion 
de ani tot ce aş avea de spus. 

De aceea, nu vă minunaţi prea tare de aceste câteva aspecte pe care le-am scos în 
relief! Cine doreşte să se apropie de Mine trebuie să reflecteze profund la faptul că tot ce am 
creat Eu, chiar şi cele mai insignifiante creaturi, au o valoare nelimitată, care se manifestă pe 
multiple planuri! 

Acest mod de a gândi este extrem de benefic, căci pe de o parte, vă ajută să vă păstraţi 
o stare constantă de smerenie, iar pe de altă parte, vă permite să înţelegeţi ce înseamnă un om 
adevărat, care este infinit mai important decât un miliard de muşte la un loc! 

De vreme ce ne ocupăm însă de muşte, nu vom insista acum asupra valorii omului, ci 
vom continua să analizăm acest al doilea scop secundar pentru care au fost create aceste 
creaturi; 

Aţi observat probabil că acestor muşte obraznice le place să se aşeze deseori pe 
suprafeţele şlefuite şi strălucitoare, pe care chiar le murdăresc deseori. Dragii Mei copii, sunt 
convins că unii dintre voi se întreabă deja: „Oare şi acest lucru se dovedeşte util?" 

Ei bine, da, este într-adevăr un lucru extrem de util, căci fără această activitate, 
procesul chimic de care am discutat anterior şi pe care îl realizează (fără să ştie) musca nu ar 
fi decât pe jumătate dus la bun sfârşit. 

Am arătat deja că musca se hrăneşte cu electricitate negativă, fiind un veritabil 
absorbant al otrăvii din aerul pe care îl respiră oamenii şi animalele, dar şi din alimentele pe 
care le consumă oamenii. 

Din acest motiv, deşeurile pe care le elimină ea nu pot avea decât aceeaşi încărcătură 
negativă, chiar dacă nu mai sunt la fel de toxice şi de dăunătoare. Se ştie de asemenea că 
sarcina pozitivă se acumulează îndeosebi pe suprafeţele şlefuite şi netede. Cred că nu mai 
este greu să faceţi acum legătura între cele două aspecte. 

într-o cameră încărcată cu foarte puţină electricitate pozitivă, aceasta va fi automat 
acumulată în jurul obiectelor şlefuite. Micii noştri chimişti miros imediat situaţia şi se reped 
asupra acestor obiecte, pe care le murdăresc, astfel încât acestea îşi pierd capacitatea de a 
atrage electricitatea pozitivă, altminteri absolut indispensabilă aerului din cameră. Dacă vă 
vine greu să credeţi această afirmaţie, plasaţi un obiect aurit între-o cameră în care există 
muşte şi în cel mai scurt timp, vă veţi convinge că acesta va deveni atât de murdar încât nu va 
mai reflecta nici o rază de soare. 

De ce credeţi că au aceste animale o predilecţie atât de mare pentru aur? 

Pentru a vă răspunde, vă întreb la rândul Meu: voi de ce poleiţi cu aur firele de la 
"becurile" voastre? 

„Pentru că aurul atrage cu putere electricitatea" va fi probabil răspunsul vostru. După 
care veţi adăuga: „Bine, dar muştele murdăresc în egală măsură şi ferestrele; or, se ştie că 
sticla nu atrage electricitatea!" 

Este foarte adevărat, dar pe de altă parte, vă întreb: „Voi de ce folosiţi globuri de 
sticlă pentru a ajuta electricitatea, care există pretutindeni în aer, să devină vizibilă în cadrul 
becurilor voastre, prin frecare?" 1 

V-am prins din nou. Răspunsul limpede: Pentru că electricitatea se acumulează cu 
uşurinţă pe sticlă, iar când aceasta este frecată uşor, ea devine vizibilă". 



N. Tr. Reamintim că textul a fost scris în anul 1842. De aceea, dispozitivele la care se face referire nu 

trebuie comparate cu becurile noastre, aşa cum le ştim astăzi. 



De aceea, lăsaţi aceşti mici chimişti să-şi facă treaba, murdărind suprafeţele şlefuite, 
astfel încât acestea să nu mai reţină întreaga electricitate pozitivă, care este absolut necesară 
în aerul din camera în care staţi. 

Dacă ţineţi seama de toate aceste indicaţii, ce le mai puteţi spune acelora care pun la 
îndoială înalta menire a omului în creaţia Mea? 

Sărmani orbi, lipsiţi de minte! Dacă Eu am aranjat astfel lucrurile încât până şi o 
creatură atât de insignifiantă ca musca joacă un rol atât de important în natură, având o 
utilitate atât de mare, deşi sarcinile sale par atât de neînsemnate, - ce calităţi credeţi că i-am 
dăruit Eu omului, care nu este numai creatura Mea, ci chiar COPILUL IUBIRII MELE, sau 
cel puţin asta ar trebui să devină, recunoscând faptul că îi sunt nu doar un Creator (la fel ca în 
cazul pietrelor sau al bulgărilor de pământ), ci şi un Părinte. 

Chiar şi cea mai copilăroasă şi inocentă inimă şi-ar da seama cu uşurinţă de grija 
părintească cu care Mă ocup Eu chiar şi de un fir de iarbă, dându-i exact hrana şi îngrijirea de 
care are nevoie. Foarte adevărat, dar dacă Mă ocup cu atâta atenţie de un lucru atât de minor, 
gândiţi-vă cât de mare trebuie să fie grija Mea părintească faţă de acele fiinţe care s-au născut 
ca şi COPII AI IUBIRII MELE cu adevărat DUPĂ CHIPUL ŞI ASEMĂNAREA MEA. 

Ascultaţi cu atenţie ce vă spun! Merită să faceţi toate eforturile pentru a observa grija 
Mea părintească în toate lucrurile, chiar şi în cele mai insignifiante, pentru ca până şi cei mai 
necredincioşi dintre voi să înţeleagă că Eu nu sunt doar o Putere Divină de nepătruns, la care 
nimeni nu poate avea acces, ci un adevărat Părinte pentru toţi copiii Mei, şi că nu sunt un 
Tată risipitor, ci unul extrem de econom, care le atribuie sarcini importante chiar şi banalelor 
muşte, de dragul copiilor Săi. 

Da, adevăr vă spun: există nenumărate alte fiinţe, încă şi mai insignifiante decât 
muştele, dar nici una nu scapă atenţiei şi grijii Mele constante! Iar dacă Eu nu sunt un 
Dumnezeu distrugător, ci un Părinte care are grijă chiar şi de cele mai neînsemnate creaturi 
ale Sale, îndeosebi de dragul copiilor Lui, - cât de mare trebuie să fie orbirea omului care îmi 
contestă iubirea părintească pentru copiii Mei?! 

O, dragii Mei copii! Credeţi-Mă! Eu sunt ocupat zi şi noapte chiar şi cu creşterea 
fiecărui fir de păr de pe capul vostru, care va muri odată cu trupul pe care îl aveţi. Nu este 
greu în acest caz să vă imaginaţi cât de mare trebuie să fie grija Mea pentru sufletele voastre 
nepieritoare şi pentru spiritul etern cu care v-am înzestrat, născut din Mine! 

Da, da, dragii Mei! Observaţi aceste muşte micuţe. Bazaltul lor reprezintă un imn de 
slavă la adresa Mea,- lucru pe care îl veţi putea recunoaşte cu mai multă uşurinţă atunci când 
vom vorbi despre cealaltă polaritate a lor, - pozitivă! 

De aceea, să ne oprim deocamdată aici pentru astăzi. 

Capitolul 7 

Musca - un veritabil punct de colectare a energiei vieţii provenite de la 
Dumnezeu 

(19 martie 1842) 

In sfârşit, după ce ne-am familiarizat cu polaritatea negativă a animalului, care 
reprezintă de fapt aspectul său material, vom trece acum la analiza polarităţii sale pozitive, 

adică la adevăratul miracol al existenţei acestei creaturi. 

Oricine a văzut o muscă, nu poate contesta faptul că este vorba de un animal viu, ba 
chiar va trebui să conchidă că: „Acest animal dispune parcă de mai multă viaţă decât alte 
animale, aflate pe un nivel superior de evoluţie". După care s-ar grăbi să adauge: „Dacă aş 
putea să-mi păstrez restul capacităţilor, aş face oricând schimb cu viaţa leneşă a unei muşte". 

Nu cred că mai este nevoie de o altă dovadă a vitalităţii excesive a muştei. 

Orice om ştie că musca zboară, dar cum reuşeşte acest lucru şi de ce o face, asta este 
o altă chestiune, dragii Mei copilaşi! Ca să vă pot explica aceste aspecte, aparent minore, va 
trebui să vorbim mai întâi despre însuşi fenomenul vieţii! 

De aceea, citiţi cu cea mai mare atenţie: în ipostaza ei perfect liberă, viaţa nu este 
posibilă decât la nivelul Meu, dar perfecţiunea acestei vieţi este atât de copleşitoare 
încât nu poate fi total înţeleasă de vreo fiinţă creată. De aceea, se poate spune despre ea 
că este o viaţă sfântă, şi implicit eternă. 

Gândiţi-vă la infinitate ca la o sferă cu un punct central, din care sunt emise în toate 
direcţiile raze strălucitoare de lumină; începutul tuturor razelor se află la nivelul punctului 
central, dar sfârşitul lor nu poate fi găsit nicăieri. 

La nivelul acestui centru, întreaga putere vie a infinităţii este unificată, desfăşurându- 
se apoi în diversitatea creaţiei. Pentru a preveni dispersia ei excesivă, şi implicit slăbirea ei 
într-o prea mare măsură, această putere a vieţii a creat în întreaga infinitate un număr uriaş de 
puncte de colectare, în care energia vieţii este acumulată şi apoi returnată în centrul din care a 
provenit. (Vezi şi: „ Cine este Dumnezeu, cine este Lucifer, ce este omul? ", n.r.) 

Dragii Mei copilaşi, tocmai v-am dezvăluit un foarte mare secret! Vă asigur că de 
când a existat acest pământ, foarte puţini au fost aceia care au ştiut acest secret, extrem de 
bine păzit, şi nici chiar aceştia nu au totul în legătură cu el. 

Orice om care începe să înţeleagă acest secret va fi tentat să îşi pună întrebarea: 
„Bine, dar de ce are nevoie Dumnezeu de asemenea puncte de colectare şi cum se poate pune 
problema ca energia Lui să slăbească?" 

Iată răspunsul Meu: dacă Dumnezeu ar dori să rămână singur, fără să creeze nici o 
formă din El însuşi, ar fi imposibil ca energia Lui să slăbească în vreun fel. 

In schimb, dacă în iubirea Lui nesfârşită, El a creat un număr infinit de fiinţe, de o 
imensă varietate - de la spiritul cel mai perfect şi până la animalul atomic cel mai 
insignifiant, pe care trebuie să le susţină de-a lungul unui număr infinit de eternităţi, dând 
viaţă fiecărei asemenea creaturi, în funcţie de specificul ei, vă întreb: din ce viaţă a putut 
anima Creatorul toate aceste fiinţe nesfârşite la număr şi cum le poate susţine El de-a lungul 
tuturor eternităţilor? 

Credeţi că ar fi posibil să facă acest lucru dacă nu le-ar anima chiar cu propria Lui 
viaţă? Bănuiesc că nici chiar o piatră nu ar putea ajunge la o asemenea concluzie. De vreme 
ce Creatorul nu dispune de o altă viaţă decât de a Lui, este evident că El animă toate aceste 
fiinţe cu propria Sa viaţă. 

Aşa cum este firesc, dacă toate aceste creaturi, susţinute de aceeaşi viaţă unică, se vor 
îndepărta din ce în ce mai tare de centrul din care au provenit, Puterea Centrală care le 
susţine va slăbi în mod natural. Deşi Viaţa în sine nu poate dispărea, căci este o Viaţă eternă, 
ea poate totuşi slăbi, din cauza diviziunii continue la care este supusă. 

Pentru a înţelege mai exact cum se petrece acest fenomen de slăbire a puterii centrale, 
gândiţi-vă la infinita divizibilitate a materiei, căci este de bănuit că până şi un atom poate fi 
divizat în continuare. Dar, dacă va fi divizat, ce se va întâmpla cu atomul - se va întări sau îi 

va slăbi puterea? Deşi nimeni nu poate distruge complet atomul, oricât de mult l-ar diviza, 
este totuşi evident că un atom divizat la nesfârşit nu va mai avea aceeaşi putere ca şi înainte 
de divizare. 

Dacă înţelegeţi măcar parţial acest fenomen, este posibil să vă treacă prin minte 
următorul gând: „Bine, dar în acest caz, se pare că ar fi fost mai bine dacă marele nostru 
Creator nu ar mai fi creat nimic!" 

Aici îmi este uşor să vă răspund cu ajutorul câtorva exemple: 

De ce credeţi că cei care muncesc din greu, încă din fragedă tinereţe, devin din ce în 
ce mai; puternici? Aceasta este întrebarea numărul unu. 

întrebarea numărul doi: de ce sunt potcoviţi caii, adăugându-li-se astfel o povară şi 
mai mare la cea pe care o au oricum de dus? 

întrebarea trei: cum poate deveni un artist aspirant un virtuoz? 

începeţi să înţelegeţi despre ce este vorba? 

De ce capătă fierul bătut cu ciocanul o elasticitate şi o rezistenţă mai mare prin 
comparaţie cu cel care nu a fost bătut? 

Cum se face că cu cât a înfruntat mai multe furtuni violente, cu atât mai rezistent este 
lemnul unui copac? 

Să revenim acum la întrebarea de la care am pornit: de ce au fost create atâtea puncte 
de colectare a energiei vieţii în spaţiul infinit al universului? Ascultaţi cu cea mai mare 
atenţie răspunsul Meu: pentru ca viaţa eternă primordială să poată fi supusă unor noi 
şi noi încercări, devenind astfel din ce în ce mai puternică! In acest fel, Viaţa emanată 
din centru se întoarce la acest centru mai perfectă şi mai puternică decât atunci când a 
ieşit din el! 

Dacă veţi înţelege cu adevărat această idee, dragii Mei copilaşi, întrebările de la care 
am pornit iniţial, cele legate de zborul neobosit al muştei, îşi vor fi găsit deja răspunsul. Viaţa 
ei este de fapt un punct de colectare a vieţii provenite de la centru, după ce aceasta a parcurs 
un mare număr de nivele evolutive, trecând prin nenumărate stadii (animale mai puţin 
evoluate decât musca). 

Răspunsul la întrebarea de la care am pornit trebuie să fie evident acum chiar şi 
pentru un om orb. 

De ce a fost creată aşadar musca? Pentru ca viaţa ajunsă la acest nivel să poată face 
marea tranziţie, să revină la Mine ca o viaţă mai completă şi mai intensă, pentru a fi emanată 
apoi din nou, îmbogăţită, astfel încât să-şi continue evoluţia până la nivelul sufletului uman, 
nivel pe care va primi cea mai intensă viaţă posibilă de la Mine, căci - aşa cum ştiţi - omul 
reprezintă nivelul pe care viaţa se poate uni din nou pe deplin cu Mine, prin puterea 
Iubirii! 

Ei bine, după ce aţi aflat toate aceste informaţii secrete legate de menirea spirituală a 
muştei, dacă nu vă vine să strigaţi: „E adevărat, musca reprezintă un veritabil imn de slavă 
adus Creatorului nostru!", înseamnă că sunteţi de trei ori loviţi de orbire şi de surzenie! 

De altfel, ceea ce v-am spus până acum despre polaritatea pozitivă a micuţului animal 
nu reprezintă decât o introducere, astfel încât să înţelegeţi mai bine ceea ce va urma. 
Capitolul următor va intra în şi mai multe detalii legate de natura acestui animal, aşa că 
deocamdată ne vom opri aici. 



Capitolul 8 

Musca şi naşterea cometelor 

(20martie 1842) 

Ca să puteţi înţelege cu adevărat chestiunea profundă pe care doresc să v-o explic în 
continuare, este necesar să recapitulăm mai întâi ce am spus până acum referitor la 
polaritatea pozitivă a muştei, adică la punctul de colectare a energiei vieţii. 

Priviţi cu atenţie soarele. Cine dintre voi poate estima cât de departe ajung razele 
sale? Cu siguranţă, nu este vorba de o distantă nesemnificativă. Dacă ţinem seama că vârsta 
soarelui este de o sută de mii de decilioane de ani, nu este greu să ne dăm seama că timpul în 
care şi-a trimis razele în spaţiul infinit este aproape nesfârşit, iar primele raze pe care le-a 
emis îşi continuă şi astăzi călătoria rapidă. Pe de altă parte, o mare parte din ele au fost 
reflectate şi trimise înapoi. Comparaţia cu cele spuse mai înainte despre punctele de colectare 
a energiei vieţii este evidentă, căci soarele nu face decât să vă strige zilnic: „Vedeţi, eu mi- 
am trimis razele în spaţiul infinit de-a lungul unei perioade nesfârşite de timp, şi totuşi, 
lumina pe care v-o trimit astăzi nu este cu nimic mai slabă în intensitate decât la începutul 
timpurilor!" 

Vă puteţi pune atunci întrebarea: „In acest caz; cum îşi va recăpăta soarele primele 
raze, cele care îşi continuă şi astăzi călătoria prin spaţiu?" Dar Eu vă spun că acest lucru nu 
face rău nimănui; căci razele sale pot să şi continue drumul timp de încă alte miliarde de ani, 
până când vor întâlni un punct care le va împiedica să meargă mai departe şi care le va 
trimite înapoi. „Dar atunci, veţi spune voi, ce putere va mai avea această lumină, care a 
parcurs o distanţă infinit de lungă până să întâlnească un asemenea punct de colectare? Chiar 
dacă se mai întoarce înapoi, ea trebuie să fie extrem de slăbită!" 

Este adevărat, dar acest lucru nu face rău nimănui. Soarele îşi primeşte razele înapoi, 
mult slăbite, dar este el însuşi un punct de colectare pentru razele mai multor miliarde de sori, 
pe care le intensifică şi le trimite înapoi în cantităţi uriaşe. Dacă veţi reflecta asupra acestei 
chestiuni timp de numai câteva momente, vă veţi da seama cu cea mai mare uşurinţă cât de 
atent este gestionată lumina emanată din Mine, astfel încât nici măcar un singur atom care 
pluteşte în spaţiul infinit să nu vibreze la întâmplare, ci să asculte de anumite legi şi să îşi 
împlinească o anumită menire. 

Pentru spiritul neobişnuit să se gândească la aceste chestiuni cosmice, o asemenea 
idee pare greu de acceptat, dar exemplul plastic pe care vi-1 voi da în continuare vă va ajuta 
mult să înţelegeţi procesul de revenire a razelor solare şi felul economic în care sunt 
gestionate ele, astfel încât nici una să nu fie risipită în zadar. 

Când razele a doi sori se întâlnesc în spaţiul infinit, ele se resping reciproc; 
întorcându-se în punctele lor de colectare corespunzătoare. 

„Cum aşa?" vă veţi întreba voi 

Răspunsul la această întrebare este uşor dedat şi de înţeles. Este evident că o rază 
emisă de un soare, deşi extrem de subtilă, are totuşi o anumită materialitate, fiind conţinută 
de timp şi spaţiu. (Lumina este şi undă şi corpuscul, n.r.) 

Când se întâlnesc două asemenea raze solare, ele au aceeaşi polaritate, După cum ştiţi 
foarte bine, lucrurile cu aceeaşi polaritate se resping reciproc, fiind incapabile să se atragă. 
Nu cred că mai trebuie să insist asupra faptului că - aşa cum am mai afirmat - când două 
asemenea raze cu aceeaşi polaritate se întâlnesc, ele se resping reciproc, sau altfel spus, se 
trimit acasă una pe cealaltă. 

Ce se întâmplă însă atunci când se întâlnesc în acelaşi punct razele mai multor sori, 

venite din toate direcţiile (lucru care este inevitabil în spaţiul cosmic)? 

In acest caz, chestiunea este mai complexă; Ca să nu lungim povestea, am să vă dau 
pe loc răspunsul, deşi dacă aţi fi reflectat profund la această chestiune, l-aţi fi putut găsi 
singuri. într-un asemenea punct apare un conflict între raze, un nod de confluenţă în care îşi 
intersectează direcţiile nenumărate raze, ca şi cum aţi suprapune mai multe cruci unele peste 
altele, astfel încât din punctul central ar porni un mare număr de raze. 

Razele transversale neutralizează în mod firesc polaritatea, deviind alte raze, care sunt 
nevoit să îşi schimbe traiectoria, fără să se poată întoarce la sursă, în timp, se creează o reţea, 
sau mai bine zis o sferă strălucitoare de raze, care devine din ce în ce mai consistentă, 
căpătând treptat materialitate. 

La fel ca şi planetele, sorii se învârt în jurul altor sori mai mari. De aceea, soarele 
aflat la ce mai mare apropiere de globul luminos respecţi îl atrage în sfera sa de influenţă, 
consumând-1. 

Acesta este procesul de formare a cometelor. 

Bănuiesc că în minţile voastre a apărut deja o altă întrebare: „In acest caz, cum se 
face că aceste comete nu sunt distruse şi consumate de soare, de vreme ce sunt atrase către 
el?" 

Răspunsul poate fi cu uşurinţă dedus din cele spuse anterior, dar pentru a vă 
economisi această cheltuială de energie, vi-1 voi da Eu. Motivul este legat de neutralizarea 
razelor solare de care vorbeam anterior. Această neutralizare - sau, ca să înţelegeţi mai bine - 
relaxare a razelor solare conduce la o schimbare a polarităţii lor din una pozitivă în una 
negativă. Se creează astfel o polaritate opusă faţă de cea a soarelui. Din acest motiv, conform 
Ordinii Eterne, cometa capătă capacitatea de a atrage către sine razele soarelui (de polaritate 
opusă), neutralizându-le şi folosindu-le ca hrană pentru sine. 

Acest lucru este evidenţiat de haloul luminos care înconjoară cometele, alcătuit din 
vapori care se întind în spatele acestora, dând naştere aşa-numitelor cozi ale cometelor. Ce 
reprezintă de fapt aceste cozi? 

Este vorba de o întârziere a razelor solare emise iniţial de soare, a căror mişcare este 
încetinită de polaritatea negativă a cometei, de care sunt atrase şi care dau naştere unei mase 
extrem de subtile de vapori. 

In acest fel se naşte un nou corp care orbitează în jurul soarelui şi care se va hrăni cu 
razele acestuia până când va căpăta o consistenţă suficient de mare pentru a se transforma 
într-o planetă. De îndată ce va atinge această densitate, ea va putea returna soarelui razele 
sale cu o intensitate mult mai mare, fără a-şi mai pune în vreun fel în pericol propria 
existenţă. De îndată ce cometa capătă un statut planetar, ea nu mai aspiră numai razele 
soarelui din imediata sa vecinătate, ci şi pe cele ale nenumăraţilor sori care o înconjoară, pe 
care le retrimite apoi către sursa din care au provenit. 

Probabil că vă preocupă din nou o întrebare: „Ce are a face tot acest proces de 
formare a cometelor şi de reflectare a razelor solare cu musca de la care am pornit?" 

Aveţi puţintică răbdare şi vă voi demonstra cum bâzâitul lor se integrează perfect în 
marele vuiet la noii lumi create. 

înainte de a purcede la această demonstraţie trebuie să examinăm puţin razele solare, 
pentru că veţi înţelege cum bazaltul muştei se ascunde în spatele vuietului cosmic emis de 
orice planetă nou creată. 

Veţi înţelege de asemenea ce înseamnă acest proces de consolidare superioară, dar şi 
felul în care musca devine un punct de colectare a energiei vieţii. 

în plus, va voi explica următorul lucru: privită ca punct de colectare, o singură muscă 
are o valoare mai mare decât întreaga masă planetară! Sper să înţelegeţi în acest fel cât de 
importantă este viaţa prin comparaţie cu materia, chiar dacă este vorba numai de prima sa 
scânteie. Ce să mai vorbim atunci de viaţa unei persoane umane... 

Dacă veţi înţelege toate aceste explicaţii, veţi realiza inclusiv de ce Eu, Viaţa 
Primordială a întregii vieţi, Părintele şi Mântuitorul vostru, M-am întrupat pe pământ şi am 
făcut din om un copil al Meu, pregătindu-i o cale directă către inima Mea. In sfârşit, veţi 
înţelege de ce v-am repetat de atâtea ori în această comunicare că musca reprezintă în 
realitate un veritabil imn de slavă la adresa Mea. 

Victoria nu este încă deplină, dar informaţiile care vor urma vă vor lămuri până la 
capăt cât de avansat este acest proces al evoluţiei. Deocamdată, ne vom opri însă aici! 

Capitolul 9 

Cauza şi natura luminii 

(22 martie 1842) 

In comunicarea anterioară am arătat că musca este primul animal care bâzâie în jurul 
unei planete recent create! 

Nu cred că mai trebuie să explic, dar voi preciza totuşi, de dragul celor cu o 
inteligenţă mai puţin dezvoltată, că acest proces trebuie înţeles numai în viziune temporală, 
nu şi spaţială. Altfel spus, nu trebuie să vă imaginaţi un nor gigantic de muşte zburând după 
planetă, la fel ca şi coada unei comete. Perspectiva temporală în care trebuie înţeles 
fenomenul este următoarea: după o perioadă pregătitoare urmează o altă perioadă, mai 
completă şi mai dezvoltată. 

Vă veţi întreba probabil: „La ce alt nivel, încă şi mai înalt, ne putem aştepta de la 
sărmana muscă? Am văzut care sunt originile ei, şi am constatat că la capătul tuturor acestor 
evoluţii miraculoase, mergând de la razele solare şi până la comete şi la planetele nou create, 
ceea ce a rezultat este banala muscă, pe care o vedem împreună cu nenumăratele ei surate în 
timpul zilelor de vară". 

Remarca este de bun simţ şi ne va fi utilă în noua construcţie pe care ne pregătim să o 
înălţăm. 

înainte de a începe noua structură, trebuie să înălţăm însă un zid care să ne apere de 
eventualele atacuri, căci altminteri sărmana muscă ar putea s-o păţească, îndeosebi în aceste 
zile în care există atâţia vânători de muşte bine educaţi şi gata să se folosească oricând de 
argumentele lor ştiinţifice. 

Dar unde trebuie să înălţăm această nouă fortificaţie? Ei bine, locul nu este deloc greu 
de găsit! 

întrucât cele mai multe concepţii şi ipoteze greşite se referă la sfera luminoasă a 
realităţii, adică la acel loc în care mintea limitată a omului aproape că nu are acces, exact aici 
ne vom construi noi teoriile noastre, ţinând cont de cele mai recente descoperiri şi ignorându- 
le pe cele mai vechi (la fel cum se petrec lucrurile în industria modei franţuzeşti!). 

Care este - în această epocă a înfloririi ştiinţei - domeniul în care există aproape tot 
atâtea teorii câţi savanţi care le formulează? 

Cu siguranţă, este vorba de domeniul luminii! 

De aceea, vom începe prin a examina mai întâi ce este lumina. Aceste explicaţii vor fi 

fortificaţiile care ne vor permite să avansăm apoi în domeniul propriu-zis care ne interesează, 
respectiv musca noastră. 

Principala întrebare pe care trebuie să ne-o punem este următoarea: ce este lumina şi 
cum se propagă ea? 

Pentru a răspunde la această întrebare nu avem nevoie să ne raportăm la nici una din 
teoriile actuale ale ştiinţei, care sunt în totalitate eronate. Vom prezenta propriile noastre 
explicaţii, care ne vor servi mai departe ca piatră de temelie pentru ceea ce va urma. 

Aşadar, ce este lumina? 

Pentru a înţelege lumina ca fenomen spaţio-temporal, ea nu trebuie privită ca fiind de 
natură exclusiv materială, dar nici de natură exclusiv spirituală, ci mai degrabă ca o unitate 
material-spirituală. (N. Tr. Reamintim că textul a fost scris în anul 1842. Teoria potrivit 
căreia lumina este deopotrivă undă şi corpuscul a apărut relativ recent, în a doua jumătate a 
secolului XX.) Ca orice alt aspect din creaţie, ea prezintă o dublă polaritate, partea sa 
spirituală alcătuind polaritatea „pozitivă", iar cea materială polaritatea „negativă". 

Această polaritate nu se referă însă la partea din faţă şi la cea din spate a luminii, ci 
mai degrabă la aspectul ei „interior" şi „exterior", unde aspectul interior reprezintă polul 
pozitiv, iar cel exterior polul negativ. 

Cum se manifestă însă aceste două polarităţi sub forma luminii? 

Ca să vă pot explica mai bine, vă voi reaminti de exemplul pietrei de cremene, care, 
dacă este lovită cu o bucată dură de fier, scoate un mare număr de scântei luminoase. De 
unde îşi iau aceste scântei luminozitatea lor: de la piatră, de la fier, sau de la amândouă? 

Este evident că scânteile provin de la fier, din care, sub acţiunea pietrei; sar aşchii 
micuţe aduse în stare de incandescenţă. Particulele de aer aflate în interiorul bucăţii de fier 
(în care pătrund prin porii acestuia) nu pot scăpa de presiunea provocată de lovitura pietrei, 
aşa că se autoaprind, desprinzând particule minuscule de fier din bucata iniţială, pe care le 
aduc într-o stare de incandescenţă. 

Toate aceste lucruri sunt cunoscute. Dar de ce se autoaprinde acest aer comprimat, şi 
de ce provoacă actul auto aprinderii un fenomen de iluminare? 

De data aceasta, explicaţia nu mai poate exclude sfera spirituală. Sunt nevoit să vă 
reamintesc că o mare parte din aer nu reprezintă altceva decât corpul material al unor 
spirite asociate cu el. Evident, fizicienii ar fi preferat să folosesc cuvântul „câmp de forţă" în 
locul „spiritelor", dar pentru a duce explicaţia până la capăt, suntem nevoiţi să ne referim nu 
la atributele fierului, ci la acele aspecte care sunt afectate de aceste atribute, respectiv 
spiritele de care vorbim. 

Odată ce am înţeles cu claritate acest lucru, putem să ne clădim întreaga teorie pe 
această percepţie, întrucât orice spirit reprezintă o putere de polaritate pozitivă, el tinde 
continuu către o libertate deplină, şi nu îşi păstrează liniştea atunci când este întemniţat decât 
atâta vreme cât nu întâmpină nici un fel de inconvenient (rezistenţă) din partea contrapărţii 
sale negative, respectiv din partea învelişului său material. La cea mai mică presiune 
exercitată din exterior asupra sa, spiritul este imediat trezit din starea sa de inerţie, făcându-şi 
cunoscută prezenţa printr-o încercare de expansiune. Acest fenomen al expansiunii spiritului 
este ceea ce voi numiţi lumină. 

Probabil că mai există încă afirmaţii de genul: „O fi aşa cum spui, dar tot nu am 
înţeles ce este de fapt lumina". 

Dar Eu vă răspund: „Răbdare, căci, după cum bine ştiţi, nici un stejar matur nu cade 
după o singură lovitură de secure!" 

Pentru mai multe lămuriri, să ne referim puţin la starea de iluminare, strâns asociată 
cu lumina. Ce este de fapt această iluminare? 

Ca să înţelegeţi mai bine, vom apela din nou la un exemplu. Ce se întâmplă atunci 
când o persoană arogantă primeşte o lovitură umilitoare dată egoului său? Ea devine 
furibundă, iar în această stare de furie, întregul său corp începe să tremure, ochii îi strălucesc 
ca şi cum ar fi nişte tăciuni de jar, iar părul i se ridică în toate direcţiile. Dacă este înconjurat 
şi de alţi tovarăşi de aceeaşi teapă, aceştia se vor înfuria la rândul lor, deşi nu chiar la acelaşi 
nivel de intensitate, ci proporţional cu prietenia pe care i-o poartă. 

Nu cred că trebuie să vă dau mai multe explicaţii legate de această scenă. Este 
suficient să priviţi o armată de soldaţi care se încurajează reciproc şi care se aruncă, „însetaţi 
de sânge", în iureşul bătăliei, gata să ucidă şi să rănească pe oricine le iese în cale. 

Dacă veţi reflecta puţin, veţi înţelege că spiritul, ca polaritate pozitivă întemniţată 
într-o polaritate negativă, devine furios atunci când primeşte o lovitură, care îi reaminteşte de 
închisoarea sa, trezindu-i dorinţa de a redeveni liber şi de a se dilata. 

învelişul exterior de polaritate negativă este însă astfel construit încât se poate dilata 
într-o oarecare măsură, dar altminteri este indestructibil. De aceea, după dilatarea iniţială, 
spiritul învins se retrage din nou în interior, după care, dintr-o convingere eronată; încearcă 
din nou să îşi spargă învelişul. Există chiar spirite care încearcă acest proces de câteva mii de 
ori pe secundă. Această acţiune este denumită „furie" şi este întotdeauna însoţită de o mânie 
din ce în ce mai mare. 

Care credeţi că este consecinţa acestei acţiuni, pe care am denumit-o pe bună dreptate 
în exemplul de mai sus prin sintagma „însetat de sânge"? 

Consecinţa este evidentă: spiritele vecine, aflate încă într-o stare de inerţie, percep 
prin rezonanţă febra care 1-a cuprins pe spiritul-înfuriat, intrând ele însele în agitaţie, 
împotriva polarităţii lor interioare. Această propagare a furiei se poate produce cu o mare 
repeziciune, întrucât învelişul în care sunt întemniţate spiritele aerului le menţine pe acestea 
într-o mare apropiere. 

Percepţiile luminoase ale oamenilor, dar şi ale animalelor, sunt datorate activităţii 
febrile a acestor spirite. Acesta este procesul de iluminare (în sens fizic, de incandescenţă), 
căci ochiul este astfel creat încât să poată percepe aceste vibraţii extrem de subtile, fiind el 
însuşi numai pe jumătate material, în timp ce pe jumătate este de natură spirituală, având deci 
aceeaşi polaritate ca şi lumina, pe care o receptează imediat. 

Ori de câte ori o asemenea polaritate se autoaprinde prin procesul descris mai sus, ea 
generează automat un act de iluminare. Fenomenul nu este altceva decât efectul generat de 
vibraţia unei polarităţi spirituale iniţiale asupra polarităţilor spirituale din jur. Efectul de 
propagare poate ajunge la o distantă mai scurtă sau mai lungă, în funcţie de mărimea şi 
intensitatea polarităţii iniţiale care s-a autoaprins, generând un fenomen similar (o stare de 
furie) în vecinătatea acesteia, dacă nu extrem de intensă, cel puţin perceptibilă. Cu cât 
polarităţile spirituale care trăiesc acest efect sunt mai îndepărtate de polaritatea iniţială, cu 
atât mai slab este efectul asupra lor. 

In mintea voastră s-a născut probabil o altă întrebare: „înţelegem acum ce este 
iluminarea, dar nu înţelegem de ce vedem obiectele luminoase în forma lor actuală, şi nici 
natura diferitelor tipuri de lumini, cum este de pildă lumina soarelui". 

De vreme ce am depăşit explicaţiile cele mai dificile, vă voi dezvălui şi aceste secrete, 
mai uşor de înţeles. 

Voi vedeţi formele propriu-zise ale obiectelor deoarece materialul solid care 

corespunde acestor forme opune rezistentă în faţa fenomenului de propagare de care am 
discutat anterior. 

In ceea ce priveşte lumina soarelui, aceasta nu diferă cu nimic de lumina scânteii din 
exemplul de dinainte. Singura diferenţă constă în faptul că „lumina albă" se naşte din 
vibraţiile iubirii, spre deosebire de „lumina roşie", care se naşte din vibraţiile mâniei. Din 
acest motiv, propagarea luminii solare diferă de cea a luminii roşii născute din mânie. 

Dar despre această diferenţă vom vorbi data viitoare! 

Deocamdată atât pentru astăzi! 

Capitolul 10 

Natura eterului şi a luminii solare 

(23 martie 1842) 

Ştiţi probabil că cu cât coborâţi mai mult în altitudine, cu atât mai dens şi mai 
compact devine aerul. Acest lucru este cât se poate de natural, căci nu numai aerul, dar orice 
altceva devine mai dens atunci când se apropie de centrul din care a emanat. Cu cât o radiaţie 
se află mai departe de centru, cu atât mai slăbite sunt elementele sale componente. 

Ştiţi de asemenea în ce constă aerul care înconjoară pământul, atât din explicaţiile 
furnizate în această comunicare, cât mai ales din alte informaţii pe care le-aţi primit în 
legătură cu lumea naturală. 

Pentru a nu vă osteni însă prea mult memoria, vă voi reaminti Eu că aerul, la fel ca 
materia în ansamblul ei, este alcătuit dintr-un veşnic conflict, când material-spiritual, când 
spiritual-material. De aceea, cu cât spiritele aerului sunt mai dense, fiind supuse unei fricţiuni 
mai mari, cu atât mai furioase sunt ele. In schimb, spiritele aflate la înălţimi mari sunt mult 
mai libere (din cauza densităţii mici a aerului), fiind mult mai liniştite, împăcate şi pline de 
iubire. 

Dacă aţi înţeles acest lucru, nu este greu să vă faceţi o idee de ansamblu asupra 
pământului şi atmosferei sale, privite ca o stratificare a spiritelor, de la cele mai grosiere şi 
până la cele mai subtile, toate adunându-se însă pe această planetă cu acelaşi scop, şi anume 
acela de a începe „călătoria de întoarcere acasă (la sursă)". 

„Dar, veţi întreba voi, ce anume umple spaţiul dintre soare şi o planetă?" 

Oamenii de ştiinţă vorbesc despre un eter extrem de subtil şi de uşor. Ei nu au însă 
argumente pentru a demonstra ceea ce afirmă. 

Eterul nu poate fi văzut la microscop, căci nici chiar aerul, care este mult mai dens, 
nu poate fi văzut decât parţial prin acest instrument. Dacă l-ar putea băga în eprubetele lor, 
chimiştii ar analiza chimic eterul, dar întrucât regiunile cu mare densitate eterică se găsesc la 
altitudini situate la 7, 10, 14 şi 34 de mile deasupra pământului, îndeosebi în regiunea Polului 
Nord, ei nu pot obţine prea uşor acest eter pentru cercetările lor. 

Noi dorim să mergem însă pe un drum mult mai confortabil şi mai sigur, respectiv 
drumul iubirii, al adevărului şi al credinţei, întrucât parcurg acest drum, steaua Sirius li se 
pare mult mai aproape unui văcar sau unui păstor decât i se pare unui matematician picătura 
de ploaie care cade pe nasul său, căci el a apucat-o pe calea îngustă a cercetării ştiinţifice, 
folosindu-şi mintea umană limitată. 

Din perspectiva noastră, noi ne permitem să afirmăm că eterul este şi el o entitate 
spirituală, având o polaritate „pozitivă" faţă de planete, dar „negativă" faţă de sori. 

El este alcătuit din spirite extrem de pure, pline de pace şi de răbdare. Dacă nu ar fi 
aşa, eterul ar opune rezistenţă, iar planetelor le-ar fi extraordinar de dificil să-şi parcurgă 
drumul în jurul soarelui cu o asemenea viteză. 

Fiind alcătuit din spirite atât de pure, şi pline de răbdare şi de pace, eterul nu opune 
nici cea mai mică rezistenţă în calea obstacolelor, oricare ar fi acestea (şi oricât de mici). 

Vedeţi voi, dragii Mei, acum că ştim toate aceste lucruri, nu mai este deloc dificil să 
explicăm în ce constă lumina soarelui şi cum ajunge el să o emită, înainte să trecem însă la 
aceste explicaţii, este necesar să vorbim puţin despre soare, întrebându-ne cum arată acesta şi 
ce se petrece pe el. 

Această abordare este necesară, căci mai devreme sau mai târziu ne-am putea întreba 
cum pot fi explicate efectele atâta vreme cât cauza ne rămâne necunoscută. 

Faptul că soarele reprezintă un corp ceresc enorm, cu o mare putere de iluminare, nu 
mai necesită nici o explicaţie, căci ochii tuturor fiinţelor constată acest lucru. 

Cum se face însă că el luminează atât de puternic? Şi cum arată suprafaţa lui şi restul 
astrului, până la centru? 

Aceasta este o cu totul altă problemă, la care trebuie să răspundem înainte să putem 
reveni la chestiunea de la care am plecat. 

Mai întâi de toate, trebuie să conştientizăm mărimea enormă a soarelui. De multe ori, 
un soare este de câteva milioane de ori mai mare decât oricare din planetele sale. 

Dar ce este în sine un soare? 

Privit ca entitate, soarele este o planetă adusă la perfecţiune, în timp ce planetele 
propriu-zise sunt nişte „sateliţi" în jurul acestei planete centrale şi perfecte. 

Care este sursa care generează o lumină atât de puternică în jurul acestei planete 
centrale şi perfecte? 

Lumina oricărui soare se naşte din iubirea şi fericirea spirituală a spiritelor care 
locuiesc pe el. 

Sunt aceste spirite absolut realizate (în totalitate perfecte)? 

Această întrebare trebuie divizată mai întâi în şapte abordări diferite, care nu sunt însă 
greu de înţeles, întrucât sunt legate între ele printr-o ordine minunată. 

Cele şapte aspecte se referă la şapte tipuri diferite de spirite care locuiesc pe soare, a 
căror interacţiune determină imensa sa luminozitate. 

Dacă doriţi să ştiţi care este natura interioară a acestor tipuri de spirite, meditaţi 
asupra celor şapte porunci asociate cu iubirea de aproape şi la cele trei porunci care servesc 
drept fundament acestor şapte şi care îl ajută pe om să îşi recunoască relaţia sa cu Dumnezeu, 
Tatăl şi Creatorul său. Acesta este ciclul complet al spiritelor care locuiesc pe orice soare. 
Ordinea de care vorbim aici este de asemenea indicată de culorile curcubeului. 

La ce concluzie ne conduc însă toate aceste reflecţii? 

Simplu: la aceea că soarele, în sfera sa interioară, reprezintă locul de întâlnire pentru 
şapte tipuri de spirite. Printre acestea se numără inclusiv cele care au fost trimise iniţial pe o 
planetă pentru a parcurge perioada de testare, în urma căreia s-au întors pe un nivel superior 
de conştiinţă (mai, evoluate). Aceasta este prima clasă de spirite, care mai au încă un drum 
lung până la adevărata perfecţiune. Ele alcătuiesc nucleul interior al soarelui. O a doua clasă 
de spirite, mai apropiate de perfecţiune, alcătuiesc învelişul strălucitor al astrului. 

Dacă vederea voastră ar fi fost mai ascuţită, toate aceste probleme ar fi fost de mult 
rezolvate. Dar întrucât ochii voştri sunt slabi şi nici cu auzul nu staţi prea bine, sunt nevoit să 
adaug o serie de explicaţii suplimentare: aceste spirite sunt cele care generează lumina solară, 

cea pe care o percepeţi voi, prin vibraţiile lor de iubire şi de fericire. 

In ceea ce priveşte propagarea acestei lumini; doresc să vă atrag atenţia asupra primei 
categorii de spirite, cele care mai au de parcurs un drum lung până la perfecţiune şi care 
trebuie să părăsească sfera de influenţă a soarelui. Acestea sunt responsabile de propagarea 
luminii până la primul punct de intersecţie cu alte raze (despre care am vorbit într-un capitol 
anterior), acolo unde se va forma nucleul unei viitoare planete. Tot ele explică şi natura 
acelor micuţe animale atomice pe care le-am menţionat atât de des. Acestea părăsesc soarele, 
primind de la spiritele mai perfecte vibraţia solară pozitivă, ca un cadou de despărţire, 
urmând să parcurgă apoi lungul drum al evoluţiei către propria perfecţiune. 

Capitolul 11 

Musca - un colector al energiilor iubirii şi vieţii 

(25 martie 1842) 

Cu siguranţă, mulţi dintre voi şi-au pus deja întrebarea: „Toate bune şi frumoase, dar 
ce anume alungă aceste spirite, care nu au atins încă perfecţiunea, către spaţiile cosmice 
nesfârşite?" 

Iată răspunsul Meu: ordinea Mea eternă, care face ca aceste spirite rătăcitoare de pe 
soare să aibă o saturaţie polară pozitivă, dar să fie în esenţă de polaritate exclusiv negativă! 

Ce se întâmplă când doi poli de acelaşi fel se apropie prea tare unul de celălalt? Ei se 
resping reciproc, până când polul hrănit cu energie pozitivă, dar care este în esenţă negativ, 
renunţă complet la întreaga sa energie pozitivă! 

In esenţă, micuţele noastre animale atomice reprezintă noduri de anxietate negativă. 
De aceea, ele nu pot rămâne pe soare decât atâta vreme cât îşi păstrează polaritatea negativă. 
Dacă absorb cu o prea mare lăcomie lumina solară provenită de la spiritele superioare, 
ajungând la o saturaţie a energiei pozitive, ceea ce face ca între ele şi spiritele cu adevărat 
pozitive (adică ajunse la perfecţiune) să nu mai existe, nici o diferenţă aparentă, ele sunt 
imediat expulzate de polarităţile pozitive, şi încă cu o viteză autentic spirituală! 

Aceste spirite expulzate reprezintă lumina propriu-zisă a soarelui (cea pe care o 
percepe ochiul). Atunci când cade pe o planetă, ea transferă asupra acesteia polaritatea 
pozitivă pe care o mai are, adică vibraţia de iubire şi fericire care i-a fost împrumutată la 
plecare de spiritele pozitive (perfecte) de pe soare. 

In acest fel, esenţa lor negativă se eliberează de polaritatea pozitivă, îndeosebi atunci 
când se apropie de o planetă, ceea ce le permite să se întoarcă din nou pe soare (de data 
aceasta având o polaritate negativă, care este atrasă de cea pozitivă), întrucât aceste fiinţe se 
deplasează în linie dreaptă, datorită vitezei lor excesive, este de înţeles de ce obiectele 
iluminate de soare pot fi văzute cu o claritate atât de mare, mai ales dacă în aerul atmosferic 
nu există turbulenţe. 

Faptul că o asemenea formă iluminată poate fi văzută în toate componentele sale se 
datorează faptului că, aşa cum ştiţi deja, materia reprezintă ea însăşi un conflict între mai 
multe puteri spirituale. 

De aceea, atunci când aceşti purtători rapizi ai luminii proveniţi din soare întâlnesc o 
formă materială, ei interacţionează cu ea. Forma preia de la lumină numai acele elemente 
care corespund propriilor sale componente, lăsând celelalte elemente să se risipească (cu 
aceeaşi viteză foarte mare). 

Aşadar, ochiul reprezintă un organ de percepţie a multiplelor diferenţe manifestate la 
nivelul luminii reflectate de un obiect, iar aceste diferenţe sunt cele care sculptează forma 
obiectului în interiorul ochiului, în funcţie de vibraţiile diferite ale luminii. 

Dacă aţi înţeles cu adevărat acest proces, cred că vă este deja limpede că nici o formă 
materială nu este cu adevărat materială, ci pur spirituală, lucru care nu poate fi încă perceput 
de voi deoarece nu vă situaţi deocamdată la nivelul polarităţii voastre spirituale. De îndată ce 
vă veţi regăsi la acest nivel (când veţi trece în dimensiunea spirituală), procesul se va inversa, 
adică veţi percepe numai aspectele spirituale, cele materiale dispărând complet din viziunea 
voastră (aşa cum acum nu puteţi decât să vă gândiţi la aspectele spirituale, fără să le percepeţi 
direct, atunci nu veţi putea decât să vă gândiţi la aspectele materiale, fără a le putea percepe). 
De aceea, nu trebuie să vă surprindă prea tare dacă există anumite chestiuni - din cele pe care 
tocmai vi le-am explicat - pe care nu le înţelegeţi încă, căci dacă aceste lucruri v-ar deveni cu 
desăvârşire accesibile, aţi ieşi în mod spontan din dimensiunea materială şi aţi intra în cea 
spirituală. Dar nu a sosit încă timpul pentru aceasta. 

Eu v-am oferit suficiente explicaţii pentru a putea înţelege aspectele spirituale din 
interiorul materiei, atât cât este posibil Cred că vă este acum mult mai clar cât de limitat este 
drumul celor care nu cred decât în materie şi cât de mare este imposibilitatea ca ei să îi 
înţeleagă pe cei care urmează deja calea spirituală, ridicându-se astfel deasupra materiei. 

După ce am arătat atât cât poate fi înţeles de către voi - diferenţele dintre diferitele 
tipuri de lumini şi de luminozităţi, putem spune că am creat baza teoretică necesară pentru a 
explica marea victorie finală pe care dorim să o argumentăm. De aceea, vom reveni acum la 
micuţul nostru animal, pe care l-am neglijat, respectiv la muscă. 

Intuiesc deja o altă întrebare care îi preocupă pe mulţi dintre voi, şi anume: „Bine, dar 
ce - Doamne iartă-mă - poate avea biata muscă cu toţi aceşti sori şi toate aceste planete, cu 
spiritele care generează lumină şi cu cele care o transportă?" 

Dacă ne raportăm la legătura dintre muscă şi spiritele care generează şi care 
transportă lumina, vă pot spune că aceasta reprezintă un mediu care are rolul de a deveni un 
„spirit ce colectează lumina"! 

Poate cineva să spună: „înţeleg această fiinţă", pentru a adăuga imediat că nu îi 
pricepe esenţa? Atunci, în ce mai constă înţelegerea sa? 

Adevăr vă spun: în acest caz, nu ar mai exista nici o diferenţă între felul în care 
percepeţi voi musca (sau orice alt obiect) şi felul în care o percepe orice alt animal; cu 
singura menţiune că voi puteţi să-i daţi un nume şi să o descrieţi, afirmând că are un cap, şase 
picioare, două aripi; un corp, şi că aparţine clasei „insectelor zburătoare", adăugând eventual 
alte două- trei ipoteze. 

In realitate, esenţa unei fiinţe reprezintă însăşi temelia ei, perspectiva din care poate fi 
privită în tot adevărul ei plenar. 

Şi care este adevărul unei fiinţe (sau al unui obiect oarecare)? 

Reţineţi acest răspuns: „Adevărul oricărui lucru este spiritul său"! Atât timp cât nu 
aţi înţeles acest lucru, tot ce discutăm seamănă cu o nucă tare şi goală. 

De aceea, urmăriţi să priviţi musca din această perspectivă. 

Ce este o muscă, un spirit pur sau un obiect material? 

Răspunsul este în mod evident undeva la mijloc: ea este parţial materială, dar are şi o 
componentă spirituală, de vreme ce trăieşte. La fel ca toate celelalte fiinţe vii, musca este 
situată între două polarităţi, respectiv între polaritatea pozitivă şi vie a soarelui, şi cea opusă, 
negativă, a planetelor. 

Altfel spus, ea se află într-o polaritate „neutră", ceea ce înseamnă că nu este nici în 
întregime pozitivă, nici în întregime negativă. Acesta este adevărul referitor la muscă: ea nu 
este nici exclusiv un generator de lumină, dar nici exclusiv un purtător al luminii, ci un 
colector al acesteia. 

Ce este însă această lumină? 

Ştim deja că ea se manifestă prin mobilitatea vieţii, că lumina şi viaţa sunt unul şi 
acelaşi lucru, lumina nefiind decât o apariţie (o manifestare exterioară) a vieţii. 

De vreme ce musca este un colector al luminii, nu rezultă atunci că ea este şi un 
colector al vieţii? 

Cum se manifestă această viaţă la nivelul muştei? Cumva sub forma unei lumini 
splendide? 

Numai un orb ar putea spune că musca străluceşte asemenea unui licurici! In realitate, 
ea păstrează în condiţii exemplare viaţa în interiorul ei, fără a o lăsa să se risipească, dar o 
acoperă cu un veşmânt întunecat, pentru ca lumina din interior să se poată multiplica mai 
bine. 

După cum vedeţi, dragii Mei, cine nu recunoaşte „esenţa smereniei" în interiorul 
muştei este un om de trei ori orb. 

Voi aţi aflat acum utilităţile multiple ale muştei, dar lumina acestei lumi materiale nu 
i le poate recunoaşte. De aceea, acest micuţ animal atât de activ a cărui utilitate o putem 
regăsi în fiecare mişcare a sa, este nevoit să suporte dispreţul general. De ce? Deoarece el 
este un colector ai vieţii, preferând să o amplifice în interiorul său decât să o distrugă 
afişându-se cu ea. 

înţelegeţi acum esenţa muştei? Razele emană din ea în toate direcţiile, vorbindu-vă în 
cuvinte tăcute despre victoria pe care o repurtează în permanentă acest animal care se luptă 
într-o manieră atât de curajoasă! 

In ce constă însă această victorie? 

Să revenim la cele afirmate până acum despre muscă. Ţinând cont de felul în care se 
naşte şi se propagă lumina, principala problemă care ne mai rămâne de rezolvat este 
următoarea: 

Cum de acceptă această viaţă liberă să fie întemniţată în materie şi cum de suportă ea 
să fie colectată? 

Am învăţat că primul locuitor vizibil al oricărei planete nou formate este musca. Am 
aflat apoi că ea este cea colectează viaţa risipită în toate direcţiile, acumulând-o în sine, ca un 
veritabil „acumulator al vieţii" situat între soare şi planete. 

Care este diferenţa dintre situaţia actuală şi cea din timpurile de demult, când musca 
era singurul locuitor al planetei? 

Pe de o parte, nu există nici o diferenţă, căci astăzi, la fel ca şi atunci, ea corespunde 
perfect naturii sale şi ordinii divine. Pe de altă parte, există totuşi, o diferenţă infinită, căci 
astăzi ea se află pe nivelul cel mai de jos al polarităţii sale, nu numai ca punct de colectare a 
vieţii, ci şi ca dispozitiv de returnare a acestei energii pe un nivel mai profund, până la 
potenţialul suprem al vieţii primordiale. 

La începuturile timpurilor exista un decalaj uriaş între acest nivel inferior al energiei 
vieţii şi potenţialul său suprem. La ora actuală, acest decalaj a fost umplut de om, precum şi 
de linia aproape infinită de fiinţe de dinaintea omului. Nu este aceasta o diferenţă uriaşă? 
Musca, acest micuţ animal, a rămas neschimbată, dar diferenţa dintre acele timpuri 
primordiale şi momentul prezent este incredibilă, căci la acea vreme, musca nu îşi putea 

cânta imnul victoriei, pe când acum poate. De aceea, diferenţa între bâzâitul ei din acea 
vreme şi cântecul ei actual este uriaşă! 

In ce constă această diferenţă? 

Aceasta este chiar victoria de care vorbeam! 

Dar în ce constă această victorie? 

Nu aveţi decât să întindeţi mâna, şi veţi putea surprinde această victorie chiar în 
palma voastră! Dacă tot nu aţi înţeles, vă voi spune Eu: victoria se referă la prezervarea 
vieţii! 

Cum a reuşit însă musca să prezerve această viaţă? 

Ea a reuşit să-şi prezerve viaţa printr-o activitate deosebit de intensă, căci viaţa 
trebuie exersată! Mai mult, viaţa ei a fost şi mai bine prezervată datorită marii ei umilinţe, 
căci viaţa doreşte să fie colectată. Ea este cel mai bine prezervată prin supunerea deplină faţă 
de voinţa Mea, căci orice viaţă trebuie ghidată dacă doreşte să se descopere şi să se 
recunoască pe sine prin aşa-numitul fenomen al „încrederii în sine". 

Dacă ţineţi cont de toate aceste explicaţii şi de legile la care fac referire ele, născute 
din Mine pentru prezervarea eternă a vieţii, şi dacă aţi înţeles în ce constă victoria supremă, 
puteţi realiza în sfârşit ce am vrut să spun la începutul acestei comunicări, atunci când am 
afirmat că „musca îşi cântă imnul ei de slavă (imnul victoriei)". 

Micuţul ei cântec, dăruit vouă cu mult timp în urmă şi extrem de simplu, este 
completat astăzi de un cântec nou, mult mai complex. El începe însă cu acelaşi prim vers, cel 
pe care 1-a cântat musca încă de la începuturile timpurilor şi care este un imn al victoriei. 
Dacă aţi înţeles în ce constă această victorie, vă puteţi orienta atenţia asupra voastră, 
urmărind să vă apropiaţi din ce în ce mai mult unii de ceilalţi, pentru a experimenta astfel 
victoria supremă. 

In interiorul vostru există potenţialul unificării oricărei vieţi individuale cu viaţa 
Mea, primordială şi eternă. 

Maniera în care poate fi realizat acest lucru, fără ca viaţa individuală să îşi piardă 
independenţa, în pofida fuziunii sale intime cu viaţa primordială, ne va fi explicat în capitolul 
care urmează, ultimul din această comunicare, în care va fi descris un alt cântecel al aceleiaşi 
muşte. 

Capitolul 12 

Musca - un simbol al smereniei 

(25 martie 1842) 

Nu numai în această comunicare, dar şi în multe altele, am precizat deseori ce se 
înţelege prin această calitate, ce înseamnă să fii un individ, dar simultan să fii într-o fuziune 
intimă cu Creatorul în inima ta. Din păcate, înţelegerea voastră este încă limitată, iar credinţa 
voastră are în faţă obstacole dificil de trecut, căci vă este greu să realizaţi cum este posibil ca 
omul să aibă, spiritual vorbind, o viaţă complet independentă, fiind simultan conectat cu viaţa 
primordială a Creatorului, astfel încât să alcătuiască împreună o singură viaţă. 

într-adevăr, este foarte greu să înţelegi acest lucru cu o minte supusă limitărilor 
terestre, dar Eu vă spun: cine nu învaţă această lecţie din cântecul smerit al muştei, sau, ca să 
fim şi mai expliciţi, cine nu descoperă adevărata umilinţă interioară purtându-şi crucea, şi 
încă şi mai clar, cine nu învaţă acest lucru de la Mine, Tatăl ceresc, care reprezint umilinţa 

supremă şi cea mai profundă cu putinţă, nu va înţelege niciodată cum pot fi una Tatăl şi 
copilul Său. 

Ca să înţelegeţi mai bine, vă invit să contemplaţi două aspecte imense ale creaţiei, şi 
anume omul cosmic, care este tot una cu lumea materială, şi un alt om, spiritual, numit cerul. 

In ceea ce îl priveşte pe primul om, universuri întregi, alcătuite din nenumăraţi sori şi 
planete locuite, nu alcătuiesc împreună nici măcar o celulă nervoasă din trupul său. Cu toate 
acestea, acest om se consideră o viaţă „unică", la fel cum şi voi vă consideraţi o viaţă unică, 
deşi fiecare celulă a voastră reprezintă o lume în sine. Se poate vorbi însă de o singură viaţă 
în cazul omului cosmic? 

Ca să puteţi înţelege faptul că acest om cosmic trăieşte o viaţă multiplă, este suficient 
să priviţi un roi de muşte, care vă vor învăţa cu smerenia lor că până şi ele, primele animale 
de pe pământ, trăiesc o viaţă complexă. Vă puteţi imagina cu uşurinţă cât de mare este 
complexitatea vieţii unui om, a unei planete pe care trăiesc nenumăraţi oameni, a unui soare 
pe care trăiesc fiinţe infinit mai complete decât pe orice planetă, dar mai ales a unui soare 
central, pe care trăiesc spirite atotputernice, aproape desăvârşite, sau a unui univers întreg. 

Pe de altă parte, toate aceste universuri, toţi aceşti sori centrali, secundari, planetari, 
cu toate planetele lor şi cu fiinţele care trăiesc pe ele, nu reprezintă altceva decât celule şi 
organe ale acestui mare „om cosmic", care are totuşi o viaţă în sine, la fel ca orice om de pe 
pământ. 

Aceasta este unicitatea vieţii privită din perspectiva materială. 

Să ne întoarcem acum privirea contemplativă asupra „omului ceresc", prin 
comparaţie cu care „omul cosmic" reprezintă ceea ce reprezintă a milioana parte dintr-un 
atom faţă de atomul respectiv. 

In forma sa umană, „omul ceresc" este atât de mare încât numărul uriaş de 
universuri care alcătuiesc corpul „omului cosmic" ar putea încăpea cu uşurinţă într-un 
singur por al unui fir de păr de pe capul său, în interiorul căruia s-ar putea mişca cu 
uşurinţă fără să atingă nici măcar pereţii respectivei deschizături tubulare. 

Gândiţi-vă acum cât de multe vieţi trebuie să existe în interiorul firului de păr în 
ansamblul său, ca să nu mai vorbim de un organ sau un membru al trupului său, sau de corpul 
său în ansamblul lui! Şi totuşi, acest „om ceresc" se gândeşte la sine ca fiind o viaţă unică, 
deşi este alcătuit din miliarde şi miliarde de spirite şi de îngeri perfecţi, cu o conştiinţă de 
sine independentă, care gândesc şi trăiesc la fel ca el. într-adevăr, în interiorul acestui om 
ceresc se stabileşte un alt gen de relaţii, în care fiinţele care gândesc şi simţ la fel, care iubesc 
la unison, alcătuiesc o unitate care corespunde unui trup pământesc (sau cel puţin unui 
membru al unui asemenea trup), dând ca rezultantă un om complet, care gândeşte şi simte 
numai pentru sine, ca şi cum ar fi un om individual! 

Mai mult decât atât: vă asigur că în spaţiul infinit al fiinţei Mele există nenumărate 
asemenea ceruri, fiecare dintre ele fiind în sine un om complet, împreună, toate aceste ceruri 
alcătuiesc un alt om nesfârşit, pe care nimeni altcineva decât Mine nu şi-1 poate imagina, căci 
el reprezintă chiar trupul Meu, adică un aspect al infinităţii divine, al lui Dumnezeu, care 
gândeşte şi se consideră pe Sine o persoană individuală, deşi în interiorul Lui există o 
abundenţă de viaţă absolut incredibilă! 

Dacă veţi compara între ele aceste imagini, reflectând asupra lor cu ochii spiritului, 
veţi înţelege în curând că într-o singură Viaţă eternă şi infinită există un număr nesfârşit de 
mare de vieţi mai mici, care trăiesc absolut independent, bucurându-se plenar de fericirea pe 
care le-o oferă viaţa, deşi nu reprezintă decât un tronson din drumul care duce către 

Dumnezeu. 

Vedeţi voi, acesta este cântecul muştei despre smerenie. Umilinţa este adevărata 
victorie pe care o poate obţine omul, iar marele său maestru este musca. Aşa cum pe un 
continent, musca începe să cucerească viaţa, obţinând în cele din urmă victoria, la fel, omul 
trebuie să cultive în el calitatea smereniei, care îl poate conduce către adevărata viaţă liberă, 
cea trăită întru Dumnezeu, să o integreze în sine la fel cum a făcut musca cu energia vieţii (în 
calitatea ei de punct de colectare pentru aceasta), iar apoi, prin perseverenţa şi curajul său, să 
hrănească şi să amplifice această comoară sacră în interiorul lui, căci ea îl reprezintă pe 
„Hristos cel viu" înlăuntrul omului. Când această viaţă nouă îi va invada toate părţile 
sufletului, ajungând apoi până la nivelul trupului; el va cunoaşte victoria revelării plenare a 
spiritului, cea mai mare dintre toate victoriile pe care le poate cunoaşte omul, căci ea îi 
permite să atragă în sinea sa viaţa supremă a lui Dumnezeu, să o integreze în sine prin iubirea 
sa şi să devină astfel una cu Dumnezeu cel etern, Părintele Iubirii. Spuneţi-Mi, nu merită să 
luptaţi pentru a obţine această victorie, pe care musca o cântă în permanentă? 

Dacă doriţi să înţelegeţi cu adevărat ce înseamnă această victorie, apelaţi la principala 
ei calitate, smerenia, căutaţi-o în interiorul vostru şi cultivaţi-o, iar ea vă va da răspunsul 
corect! Numai prin ea veţi putea experimenta adevărata victorie! 

Aşa cum iubirea este un fruct al umilinţei, la fel, Adevărul Etern sau Lumina Lumii 
reprezintă un Fruct al Iubirii, care se naşte la rândul ei din Smerenie, în timp ce Adevărul se 
naşte din Iubire. Aceasta este adevărata creştere şi adevăratul Arbore al Vieţii, singurul care 
poate conduce la cunoaşterea întregii Vieţi divine, deopotrivă la nivel temporal şi etern. 

Cine doreşte să cunoască secretele vieţii folosindu-se doar de intelectul său limitat nu 
le va descoperi niciodată, ci dimpotrivă, va pierde şi ce a câştigat în timpul copilăriei sale. 
Adevăr vă spun: cine nu crede Cuvântul Divin atunci când acesta îşi face cunoscută prezenţa, 
fie prin mustrările de conştiinţă pe care orice om superior le simte în inima sa, fie direct, prin 
cuvintele rostite de un om cu conştiinţa trezită, cine nu acceptă acest Cuvânt cu o inimă 
pioasă şi simplă, de copil, fără să rămână însă un simplu ascultător, ci transpunându-1 apoi în 
fapte, acela nu va ajunge niciodată în ceruri. Adevăr vă spun: nu poţi ajunge în ceruri numai 
ascultând şi privind, ci doar acţionând! 

Cred că aţi înţeles din această comunicare că viaţa nu se poate întoarce la Dumnezeu 
fără a fi supusă judecăţii, şi aşa cum vă spune Evanghelia: „Nu Eu, ci Cuvântul pe care L-am 
rostit vă va judeca!" 

După cum vedeţi, judecătorul este Cuvântul. Cel care ascultă primeşte drept răsplată 
viaţa eternă! Cel care nu ascultă va avea parte de moartea eternă! Nimeni nu poate ajunge la 
un adevăr sigur dacă nu urmează calea „activă" a crucii, în conformitate cu Cuvântul care nu 
vorbeşte de altceva decât de iubire şi smerenie. Cine se limitează însă să asculte Cuvântul cel 
viu fără să acţioneze aplicându-1 în viaţa sa de zi cu zi, astfel încât să poată fi judecat în 
funcţie de el, nu va putea deveni una cu puterea sa pozitivă şi vie (cu esenţa spirituală a 
fiinţei sale), rămânând de-a pururi în polaritatea negativă a morţii, din care va fi extrem de 
greu să dezvolte din nou o viaţă autentică, polar pozitivă. 

Care sunt primele semne care atestă că omul nu respectă Cuvântul, îndreptându-se 
astfel cu paşi repezi către judecata morţii ? 

întotdeauna, acestea sunt îndoielile referitoare la un aspect sau altul al revelaţiei 
divine. 

Ce înseamnă însă aceste îndoieli? 

O îndoială nu înseamnă altceva decât o neputinţă a vieţii interioare, datorită căreia 

spiritul se retrage în sine, iar sufletul rămâne scufundat într-un semiîntuneric în care lumina 
spiritului devine din ce în ce mai slabă, în timp ce lumina lumii exterioare (amăgitoare, căci 
depinde exclusiv de simţuri), devine din ce în ce mai puternică. 

Nu este greu de bănuit încotro va conduce această neputinţă spirituală, dacă spiritul 
nu se va trezi curând, printr-o activitate riguroasă, în acord cu Cuvântul divin. 

Cine nu va reuşi să îşi schimbe în cursul acestei vieţi polaritatea interioară, dintr-una 
negativă într-una pozitivă, a vieţii eterne, va fi judecat din perspectiva polarităţii sale 
negative, din care nu se va mai putea ridica niciodată! 

Atunci când vorbim de cele două polarităţi, vorbim practic de viaţa „spirituală" 
(corespunzătoare polarităţii pozitive) şi de cea „materială" (corespunzătoare polarităţii 
negative) a sufletului, adică de fructul cel viu şi de învelişul exterior mort. 

Cine va aspira către fruct, va ajunge la viaţă. Cel care va cultiva însă numai coaja cea 
goală nu va cunoaşte decât moartea. 

Trebuie să ştiţi că în toate lucrurile, inclusiv la nivelul lui Dumnezeu, există două 
polarităţi. Cum Fiinţa Divină este eternă, cele două polarităţi ale Sale nu pot fi altfel decât tot 
eterne. 

Cel care este judecat de Cuvânt, sau mai bine spus, a cărui conştiinţă îi judecă faptele 
în funcţie de Cuvântul divin, va primi viaţa, care corespunde polarităţii divine pozitive, adică 
existenţei libere şi nelimitate. 

Cine nu acceptă însă Cuvântul şi nu-1 integrează în fiinţa sa, aplicându-1 eficient în 
viaţa de zi cu zi, limitându-se să-1 disece cu intelectul său negativ, va fi angrenat din ce în ce 
mai puternic în polaritatea sa negativă, care reprezintă principiul de bază ai materiei, şi deci 
al morţii şi al limitării. Nu va exista însă niciodată un sfârşit al acestor două polarităţii, adică 
al lumii naturale şi al celei spirituale, iar lumea naturală va rămâne de-a pururi suportul polar 
negativ al oricărui principiu spiritual şi liber. Numai de voi depinde destinul pe care vi-1 
doriţi pentru eternitate: asumarea polarităţii negative a materiei sau a celei pozitive a lui 
Dumnezeu. Altfel spus, numai de voi depinde dacă preferaţi să ajungeţi un spirit angelic, 
perfect liber şi absolut fericit, sau un Satan izgonit şi întemniţat în piatra cea dură. 

Cel viu trăieşte în lumina adevărului, dar cel mort nu poate avea parte de nici o 
lumină în întreaga eternitate. 

De aceea, omul care doreşte să ajungă la viaţă trebuie să poarte tot timpul în el lumina 
adevărului, care nu este menită să-i distreze intelectul, ci pe care trebuie să o integreze şi să 
devină una cu ea, transpunând-o sincer în practică şi lăsându-se condus în toate de ea. 

Cine înţelege acest lucru îşi dă seama că tonalitatea sunetului este asemenea 
instrumentului din care iese, lumina este precum viaţa omului, răsplata este pe măsura 
faptelor comise, adevărata cunoaştere (cunoaşterea de sine a vieţii eterne) depinde de 
acţiunile realizate la unison cu Cuvântul. Cu cât muntele este mai înalt, cu atât mai frecvente 
vor fi cotiturile drumului care duce pe vârful lui. După cum este trăită viaţa, la fel va fî şi 
polaritatea fiinţei. După cum este inima, la fel este şi vocea prin care se exprimă ea. Numai o 
inimă smerită va manifesta plenar Cuvântul cel viu. 

De acum înainte nu veţi mai putea exclama: „Cine poate înţelege aceste lucruri? 
Pentru cine se va coace această ramură de măslin?" Căci acum aţi aflat, din această 
comunicare, ce este pământul şi ce este lumina, şi aţi înţeles că lumina luminii este adevărul, 
singurul judecător corect al vieţii, pe care o poate transforma într-o viaţă autentică 
(spirituală), sau dimpotrivă, în moartea eternă (viaţa trăită în ignoranţă, supusă pasiunilor 
materiale). 

Dacă aţi înţeles cu adevărat cele spuse mai sus, veţi putea răspunde cu uşurinţă la 
întrebarea pe care v-o adresez mereu: „Cine poate să aspire către soare, cramponându-se în 
acelaşi timp de pământ?" Sau, mai pe româneşte: „Cine poate sluji la doi stăpâni?" 

Cum ar putea cel care aspiră către soare, adică spre perfecţiunea cea vie, să se 
folosească de această lumină încercând să stoarcă un profit pe acest pământ? Sau, ca să 
înţelegeţi şi mai bine: cum ar putea să ajungă la viaţa eternă cel care caută adevărul divin cu 
ajutorul intelectului său, dacă nu doreşte să accepte Cuvântul, integrându-1 şi transformându-1 
în faptă? 

Prin indolenţa sa, omul care încearcă să fure lumina murdăreşte chiar solul pe care ar 
fi trebuit să cucerească în mod activ viaţa! Fizicienii voştri ştiu foarte bine că polarităţile de 
acelaşi fel nu se atrag niciodată, respingându-se întotdeauna. In sine, pământul este leneş şi 
inert. Cum ar putea fi trezit el la viaţă prin inactivitate? 

De aceea, este evident că omul nu poate sluji simultan la doi stăpâni: intelectului său 
leneş şi faptelor sale vii (la unison cu Cuvântul). 

Cine aspiră către soare nu ar trebui să profaneze pământul cu lumina acestuia, ci ar 
trebui să-1 binecuvânteze prin faptele sale, pentru ca pământul însuşi să se poată transforma, 
devenind la rândul lui un soare. 

Chemarea Cuvântului se adresează tuturor, inclusiv celor care trăiesc în întuneric, 
îndoindu-se. Atunci când Eu voi aduce jos lumina soarelui, aceştia vor dori să fugă, dar unde 
ar putea să o facă? 

Dacă ar întreba musca, aceasta le-ar răspunde încotro duce trenul vieţii, şi cât de mare 
este profitul care îi aşteaptă la destinaţie. Tot ea le-ar putea spune şi încotro să fugă dacă nu 
vor prinde acest tren al vieţii eterne, din cauza acţiunilor lor aflate în neconcordanţă cu 
Cuvântul divin. 

Cine şi-a deschis ochii într-o măsură cât de mică nu trebuie să caute prea mult pentru 
a descoperi imensa vastitate plină de fiinţe de toate felurile, care aleargă - fiecare în ritmul ei 
- către aceeaşi destinaţie finală. Prima fiinţă de pe orice planetă care îşi asumă această cursă, 
către o viaţă din ce în ce mai liberă, este musca. 

Cine înţelege aceste lucruri, îşi dă imediat seama cine este Acela care a creat întregul 
lanţ al existenţei, care conduce la sursa întregii lumini şi vieţi, şi cum îl poate ridica El. 

Mi se pare firesc să îmi pun întrebarea dacă şi intelectualul cel leneş poate ridica acest 
lanţ. In caz contrar, Mi se pare firesc să întreb: dacă voi nu puteţi descoperi amprentele 
adevărului în faptele voastre, cine oare vă mai poate elibera de această noapte a morţii 
eterne? 

Nu cred că mai trebuie să răspundem la această ultimă întrebare. Am fost suficient de 
clar în această comunicare, afirmând că numai cel care aplică activ Cuvântul cel viu poate fi 
eliberat de noaptea morţii eterne - nicidecum ascultătorii lui, criticii, sau şi mai rău, cei care îl 
dispreţuiesc ori îl contestă cu desăvârşire. 

Cel care doreşte să aplice cu adevărat Cuvântul trebuie să o facă însă într-o deplină 
sinceritate, pentru a putea afirma cu inima curată, la fel ca şi dragul Meu David: „Dumnezeu 
este singura mea aspiraţie. De aceea, îl voi cânta şi îl voi slăvi pe El, iar gloria Lui se va 
revărsa astfel asupra mea. Daca sănătatea îmi va permite, o, psalmişti şi harpişti, mă voi trezi 
devreme şi îţi voi mulţumi Ţie, o, Doamne, şi Te voi cânta numai pe Tine între popoare, căci 
graţia Ta este la fel de întinsă ca şi cerul, iar adevărul Tău se înalţă mai sus decât norii. 
Ridică-Te deasupra cerului, o, Doamne, şi revarsă-Ţi slava asupra pământurilor, pentru 
eliberarea prietenilor Tăi dragi. Ajută-mă cu mâna Ta dreaptă şi ascultă ruga mea, o, 

Doamne!" 

In acest imn, David afirmă cu claritate că singura sa aspiraţie o reprezintă Dumnezeu, 

Cum ar putea să-1 însoţească însă Dumnezeu pe om altfel decât prin Cuvântul Său? 
De aceea, adevărata aspiraţie a omului ar trebui să se îndrepte către Cuvântul divin, 
ascultându-1, scriindu-1, cântându-1 şi aplicându-1. In acest fel, slava lui Dumnezeu se va 
revărsa inclusiv asupra omului. 

De ce se adresează David psalmiştilor şi harpiştilor, afirmând că se va trezi devreme? 
Ce are el de făcut? 

Nimic altceva decât să aplice Cuvântul. Numai cel care integrează Cuvântul în inima 
sa, acţionând în consecinţă, printre popoare (printre oameni), care se regăseşte astfel la 
mijloc, între cele două polarităţi, croindu-şi calea către Dumnezeu, care nu acceptă rătăcirea 
din cauza altor oameni (popoare), dar nici din cauza intelectului sau indolenţei sale, numai 
acesta îmi mulţumeşte cu adevărat şi Mă slăveşte alături de psalmişti şi harpişti. 

Adevăr vă spun: cel care acţionează în acest fel, aspirând către Dumnezeu cu o 
sinceritate deplină, la fel ca şi David, ştie cât de departe se întinde graţia Mea, dar şi viaţa 
născută din Mine în spaţiile infinite, despre care v-am povestit atât de multe, dar mai presus 
de orice, el cunoaşte „norii adevărului", adică spiritele vieţii eterne. 

Da, cine aspiră cu toată ardoarea către Dumnezeu recunoaşte victoria din fiinţa sa şi 
strigă la fel ca şi David: „Ridică-Te deasupra cerului, o, Doamne (adică deasupra acestei vieţi 
actuale a mea) şi revarsă-Ţi slava (adică lumina divină) asupra pământurilor, pentru 
eliberarea (de moarte) a prietenilor Tăi dragi, adică a tuturor celor care s-au orientat către 
viaţă, indiferent de nivelul existenţial pe care se află!" 

Da, cel care aspiră cu toată credinţa către Dumnezeu, la fel ca David, i se va adresa 
întotdeauna astfel: „Doamne, Dumnezeu şi Părinte al meu, inima mea este plină de iubire faţă 
de Tine! Din profunzimile smereniei mele, Te implor şi îţi strig să mă ajuţi cu mâna ta 
dreaptă, dăruindu-mi lumina autentică a vieţii, pentru ca viaţa mea să fuzioneze pe deplin cu 
viaţa ta divină. Ascultă ruga mea, o, Doamne!" 

Aceasta este adevărata rugăciune a celui care poate afirma, întru spirit şi adevăr: 
„Dumnezeu este singura mea aspiraţie!" 

Căci numai asemenea oameni se vor întoarce pe deplin către Dumnezeu, fără să 
privească cu colţul ochilor înapoi, către lumea exterioară. Numai ei îşi vor întoarce către 
Dumnezeu nu doar privirea, ci întreaga lor fiinţă! Din păcate, în lumea voastră, aşa cum a 
ajuns ea astăzi, nu mai există o asemenea aspiraţie către Dumnezeu, căci umanitatea a 
decăzut complet, iar puţina putere a vieţii care i-a mai rămas este folosită exclusiv pentru 
scopuri materiale ! 

Ii puteţi număra pe degetele de la o singură mână pe cei care îşi mai folosesc puterea 
vieţii pentru a se întoarce la Mine. 

Credeţi că acest lucru îmi trezeşte neliniştea? O, dragii Mei copii, nici vorbă! Vă 
asigur că evenimentele care vor urma vor respecta întru totul judecata Cuvântului, indiferent 
dacă oamenii merg pe calea cea bună sau preferă cărările ocolite. Ca să vorbim pe şleau, 
deşi această planetă a fost mântuită de Mine pentru un scop extrem de înalt, deşi a fost 
plasată între cele două polarităţi, mai există încă destule planete în infinitatea cosmică, 
locuite de copii mult mai credincioşi Mie decât voi, oameni nerecunoscători, care aţi 
uitat că nu am făcut pentru nici o planetă ceea ce am făcut pentru pământul vostru! 

Cât despre eternitate, aceasta nu s-a sfârşit! Vai acestui pământ dacă îmi voi întoarce 
inima de la el, privind către altă planetă! 

Reţineţi cuvintele Mele! Meditaţi asupra informaţiilor pe care vi le-am transmis în 
legătură cu musca şi acţionaţi în consecinţă, îndepărtaţi-vă de intelect şi apropiaţi-vă de 
inimă, căci numai aşa veţi putea recunoaşte adevărata victorie a vieţii în fiinţa voastră, 
integrându-vă astfel în lumina înşeptită, şi în cea întreită de deasupra celei înşeptite! 

Şi vă mai spun un lucru: chiar dacă se vor găsi unii printre voi care nu vor crede în 
această comunicare, refuzând să o integreze în inima lor, cel mai bine este să nu o conteste, 
căci nu vor face altceva decât să îşi sporească pedeapsa judecăţii. Dacă nu o vor contesta, 
judecata lor va fi mai uşoară, iar staţionarea în polaritatea negativă mai tolerabilă, poate chiar 
reversibilă (după scurgerea câtorva eternităţi). 

In schimb, cei care acceptă acest mesaj ca pe un puternic apel către viaţă, acţionând în 
consecinţă, aceia cunosc deja victoria înlăuntrul lor, devenind una cu voinţa şi cu iubirea 
Tatălui ceresc. Amin. 



(Vezi şi alte documente: http://www.scribd.com/people/documents/236910-billydea 
n.r.) 



32 



